
Ezt a könyvet a csillagoknak ajánljuk. Köszi a zavaros üzeneteket, srácok, egy rakat csillogó seggfej vagytok.

Ennek fényében Gabriel Noxot kértük meg, hogy szolgáljon számunkra jóslattal a könyvről…

„Fááájdalom, elképesztő, elképzelhetetlen fááájdalom vár rád a jövőben, ha tovább olvasod ezt a könyvet. De jó dolgok is várnak rád: a boldogság apró szeletei, nevetés, ami felderíti a lelkedet, csak azért, hogy még kegyetlenebb módon zúzza szét aztán a végzet ökle. Óriási boldogság és elborzasztó szenvedés közeleg feléd… de ha elég könnyet ontasz, akkor talán a szerzők megkegyelmeznek rajtad. Valószínűleg nem erre fordul a sors, de nem lehetetlen. Szóval könnyezz, kedvesem, és gyűjtsd össze a könnyeidet, majd könyörögj a csillagok kegyéért. Elvégre néha meg is hallgatják a halandókat.”

 

Ui.:

Mi vagyunk a csillagok – bocsi, vagy inkább mégse.

Gabriel azt is előre látta, hogy csatlakozol olvasói Facebook-oldalunkhoz, szóval törődj bele a sorsodba, és találkozzunk ott!


 

Köszöntünk a Zodiákus Akadémián!

Íme, a campus térképe.

Figyelmeztető az akadémia diákjainak: a vámpírharapás, a végtagvesztés vagy az eltévedés a Jajongó erdőben nem minősül érvényes kifogásnak az óráik mulasztására.

DARIUS

Első fejezet

Kín mart az oldalamba, miután egy nimfa annyira közel férkőzött hozzám, hogy testembe döfje az ujjait, én pedig bömbölve csaptam felé. A Darcy által főnixtűzben kovácsolt fejsze kéken lángolva szelte át a levegőt, majd a nimfa torkát.

A visszataszító kreatúrának még csak sikoltani se volt ideje – egy szempillantás alatt porrá omlott, maradványai körülöttem örvénylettek a Darcy és Seth által előtörésünk elrejtésére keltett viharban.

Nem mintha a tervünk bevált volna: a kibaszott nimfák azonnal észrevettek minket, ahogy kiléptünk az álcázott klubház körüli tisztásra. Fogalmam sem volt róla, hogy valami mágikus riasztás kapcsolódott-e be, amikor megérkeztünk a csillagpor segítségével, vagy csak simán pechesek voltunk, és kiszúrtak minket, de nem volt jelentősége. A szarvihar kellős közepén voltunk, és minden oldalról nimfák vettek körbe minket.

Az oldalamra tapasztottam a kezemet, és szitkozódva meggyógyítottam a sebet, de közben fel kellett hagynom az előretöréssel.

Caleb kék és vörös lángok elmosódott foltja volt csupán, miközben vámpírsebességével körbeszáguldott az erdőben. Ikertőrei még azelőtt végeztek a nimfákkal, hogy azok egyáltalán észrevették volna őt.

A bőröm bizsergett a vágytól, hogy átalakuljak. Sárkányüvöltés tört ki belőlem, a nyelvemre hamu tapadt, de nem volt elég helyem átváltozni a fák között. Ráadásul túlságosan bejött az érzés, ahogy új fegyverem lekaszabolta ellenségeimet.

Fájt a szívem Darcyért, amikor átnyújtotta nekünk a fegyvereket. A fájdalomért, amit testvére és Lance miatt érzett, és hogy az egész világ súlya nyomja a vállát. Osztoztam vele vesztesége kínján, így mindenki másnál jobban megértettem az általa cipelt terhet. De Darcy nem tört össze Roxy és Lance elvesztésétől, hanem bátran szembenézett a kihívással, és az egész nyarat azzal töltötte, hogy segítsen nekünk a Birodalmi Csillag megtalálásában. Ahogy azt Gabriel megjósolta, Roxy feláldozta magát, meggátolva apámat a Csillag megtalálásában, és nem hagyhattuk, hogy áldozattétele semmit se jelentsen. És most, hogy Darcy felfegyverzett minket a nimfákat játszi könnyedséggel elpusztító fegyverekkel, semmi sem állíthatott meg minket.

Max kihívó üvöltést hallatott Seth hátán lovagolva, majd keresztülszáguldottak a tisztáson, és egy főnixtűzzel lángoló nyílvesszőt engedett útjára. Egy nimfa porrá robbant a mellkasába csapódó nyíl hatására, Max pedig a levegőmágiájával visszahúzta magához a vesszőt. Fáradhatatlanul gyakorolta ezt a fogást, mióta Darcytól megkapta az ajándékát. Azonnal felajzotta az íjat, és újabb célpontot keresett, miközben mögöttük száguldottam. Seth első mancsait csillogó fém borította, amelynek karmai főnixtűztől lángoltak, és úgy szelték át a nimfákat, mint kés a vajat.

Ádáz önfeledtséggel forgattam a fejszémet, az arcomba fekete vér fröcskölt, újabb és újabb ellenségeket aprítottam fel, de akárhánnyal végeztem, mintha sosem akart volna véget érni áradatuk.

Szívem vadul dübörgött, és Darcy után kutattam a fák alatt honoló homályban. Előrerohant egy álcázóvarázslat alatt megbújva, hiába utasítottam, hogy maradjunk együtt, és rémületem minden egyes pillanattal fokozódott, miközben eredménytelenül kutattam utána. Mielőtt Roxy az árnyak közé zuhant volna, és apám elragadta, a szavamat adtam neki, hogy megvédem a testvérét, és ez volt az egyetlen dolog, amit tehettem érte.

Emellett szoros kötelék alakult ki köztem és Darcy között az elmúlt hat hét során. Olyan gyakran találkoztunk, ahányszor csak titokban el tudtam szabadulni otthonról, hogy kiégesse belőlem az árnyakat. Ha meg tudnék tőlük szabadulni, és így Clara nem irányíthatna többé, akkor képes lennék szembeszállni vele és az apámmal. Csakhogy hiába próbálkoztunk. Folyamatosan Darcy fülét rágtam, hogy még hevesebb tüzet használjon, de azok majdnem engem égettek el elevenen, nem pedig az árnyakat. A múlt héten nem is volt hajlandó próbálkozni, miután előtte elájultam a kíntól, és Maxszel együtt kellett meggyógyítaniuk, hogy ne haljak bele. De nem akartam, hogy abbahagyja. Meg kell szabadulnom tőlük, hogy szembeszállhassak az apámmal, és megmentsem a szerelmemet.

Roxytól való elszakadásom fájdalma belém vágott, és a seb minden egyes nap elteltével egyre jobban vérzett.

Apám kezében volt az élete, aki ezzel tartott sakkban, hogy ne kutassak tovább utána. Nem mintha ez megállított volna. Tudtam, hogy valahol a házban rejtegeti, és minden egyes éber órámat a keresésével töltöttem, de még csak nyomokra sem bukkantam. Ám néha az éjszaka kellős közepén arra riadtam, hogy mintha a sikolyát hallanám, ahogy egyedül raboskodik a sötétben.

Abban reménykedtem, hogy egyszerű rémálmokról van szó. De szinte teljesen biztos voltam benne, hogy ennél jóval többről.

Óriási főnixtűz csapott ki a tisztás közepén álló klubházból, és a Darcy dühétől elpusztuló nimfák sikoltása töltötte meg a levegőt.

Előrevetettem magam, lekaszaboltam a lángok elől menekülő nimfákat, majd megálltam a kőháznál, ahol Darcy várt ránk.

Egy pillanat erejéig a lángjaiból áradó fény árnyakban fürdette meg, amitől kék haja feketének tűnt, és Roxyt idéző ádáz győzelmi mosolyától elszorult a szívem. A bűntudat túlságosan is ismerős átka kapott marokra, és megpróbáltam elterelni a gondolataimat, hogy az előttünk álló harcra koncentrálhassak.

– Mindet elkaptuk? – kérdezte Darcy, miközben kihunytak a lángjai, és eltűnt Roxy illúziója.

– Mi a picsa volt ez? – förmedtem rá, ahogy hozzáléptem, az egész eddig az óriási fejszét lóbáló izmaim lángoltak a kimerültségtől. – A terv szerint együtt kellett volna maradnunk.

– Nyugi, Darius – felelte Darcy, és hátravetette egyik kék tincsét. – Csak leszedtem a maradékot.

– Meg is ölethetted volna magad – vicsorogtam.

Seth ügetett mellém farkasalakjában, Max pedig leugrott a hátáról.

– De nem ölettem meg magam, szóval nem kell attól paráznod, hogy megszeged a drágalátos ígéretedet – mormolta Darcy keserűen.

– Jelenleg ez az egyetlen, amit tehetek érte – mordultam fel, és a szavak igaza a szívembe mart. Megfogadtuk, hogy mindent megteszünk Roxy kiszabadítása érdekében, de mint kiderült, semmit sem tudtunk tenni. Legalábbis egészen eddig. Még Gabriel sem látott semmit, ami segíthetett volna nekünk. Az egész el volt kúrva.

Darcy tekintete ellágyult, és lassan bólintott.

– Tudom. De nem valamiféle törékeny dolog vagyok, amit óvni kellene.

– Nos, végül is hercegnő vagy – ugratta a tündéralakjába visszaalakuló Seth.

Darcy válasz helyett csak felsóhajtott, és elfordult a farkát megvillantó Sethtől, akinek Max odadobott egy melegítőalsót.

Caleb tűnt fel előttünk levegő után kapkodva.

– Még több közeledik – lihegte, és az erdő felé mutatott. – Túl sokan vannak. Minél előbb át kell kutatnunk a placcot, aztán elhúzni innen.

Szitkozódva tanulmányoztam az óriási kőépületet, ami egykor a Zodiákus Szövetség otthona volt. Darcy bukkant rá erre a helyre egy ósdi fóliánsban a Lelkek Palotájában, és azonnal jöttünk, amint tudtunk, de az átkozott nimfák még így is gyorsabbak voltak nálunk – épp úgy, mint az eddig átkutatott négy hely esetében. Lövésem sem volt róla, hogy hogyan csinálták. Talán a csillagok tényleg összeesküdtek ellenünk, vagy valahogy kémkedtek utánunk, de egy perc nyugtunk se volt tőlük.

– Akkor ne pazaroljuk itt az időt – mordult fel Darcy, majd megpördült, és az ajtó felé lépett.

Megragadtam a vállát, a szemem sárkányszemmé vált egy pillanatra. Darcy dühösen fújt egyet, miközben félretoltam, hogy én menjek előre. Lehet, hogy nincs ínyére a védelmem, de ettől még megfogadtam Roxynak, és nem fogom megszegni a szavamat.

Képtelen voltam megmozdítani a varázslat által lezárt nehéz ajtót. Elraktam a fejszémet, hogy a varázslatra fókuszálhassak. Lehunyt szemmel koncentráltam a zárra, beleárasztottam saját mágiámat, majd szitkozódva próbáltam kinyitni.

– Siess már, haver! – sziszegte Seth mögöttem, én pedig dühösen felmordultam. A makacsul kitartó zárat végül egy erőlökettel zúztam szét.

Az ajtó nagyot nyögve tárult ki. Néhány tündérfényt küldtem az előttünk elterülő sötétségbe, majd beléptünk.

A klubház makulátlan volt, és egy óriási nyitott tér uralta, ahol bőrfotelek és sötét színű fabútorok terültek el. A központi helyiségből néhány ajtó nyílt. Kíváncsian tekintettünk végig a termen; minden bizonnyal valami varázslat révén meggátolták a por felgyűlését, mert a helyiség teljesen érintetlennek tűnt. A varázslat íze rég kifakult a levegőből, jó ideje nem járt már itt senki.

– Maximum öt percünk van – figyelmeztetett minket Caleb –, aztán el kell húznunk innen. Csekkolom a hátsó részt. – Válaszra sem várva kilőtt mellőlünk, mi pedig szétszéledtünk, hogy találjunk bármit, aminek köze lehet a Birodalmi Csillaghoz.

Lázasan, már-már agresszívan forgattuk fel a termet, fürkészővarázslatok révén próbáltunk rábukkanni a rejtett dolgokra.

Szitkozódni kezdtem, miután semmit sem találtunk, hiába halmoztunk minden egyes könyvet, dísztárgyat és minden egyebet a terem közepére, és a szívem minden egyes másodperccel egyre hevesebben dübörgött.

– A francba – nyögött fel Darcy, mire felé pördültem. A terem közepén állt egy tarot-kártyával a kezében.

Korábban mesélt már Astrum síron túli üzeneteiről, és a szemében égő fény alapján egy újabbra lelt.

– Mit ír? – kérdeztem mohón.

Gyanúnk szerint Astrum lehetett a Birodalmi Csillag utolsó tulajdonosa, és csak remélni tudtam, hogy az ikrekre hagyott üzenetei a Csillaghoz fognak vezetni minket.

– Keressétek a bukott vadászt – felelte Darcy, majd megmutatta nekem a lapot.

A Világ kártyája nézett vissza rám, amin egy, mind a két kezében botot tartó, meztelen nő táncolt a föld felett, miközben különböző lények figyelték. Ez legalább pozitív volt; a kártya a beteljesülést szimbolizálta, még ha a rajta lévő üzenetet nem is értettük igazán.

– Semmit sem találok! – kiáltotta Max a nagy terem másik oldaláról.

– Én sem – jelentette be a hátulról ziláltan megérkező Caleb.

– Nem hinném, hogy itt lenne – mondta keserűen Darcy. – Akkor nem találtunk volna kártyalapot.

Rémisztő sikoly hangzott az erdő felől, és riadtan néztünk körbe. A nimfasereg egyre közelebb ért.

– Akkor itt az ideje húznunk innen – lépett mellénk Seth egy whiskysüveggel a kezében. Lecsavarta a kupakját, ivott pár kortyot, majd félredobta.

– Igen, húzzunk a francba – bólintottam, és egy zacskó csillagport vettem elő a zsebemből.

– Egy pillanat – szólalt meg Caleb, és még azelőtt ellőtt mellőlünk, hogy tiltakozhattam volna.

A nimfák sikolyai és üvöltései egyre közelebbről hallatszottak. Minden izmom megfeszült, és a tenyerembe gyűjtöttem a varázserőmet.

Caleb egy marmonkannával a hóna alatt tűnt fel, amit minden bizonnyal az épület mögött talált, és komiszul vigyorogva csavarta le a kupakját.

– Tündzin – jelentette be, majd egy elmosódott mozdulattal megfordította a kannát, és körbelőtt a helyiségben, minden egyes pontját alaposan meglocsolva az elképesztően gyúlékony anyaggal.

Seth izgatottan felvonyított, én pedig Maxnek dobtam a csillagport, miközben egymás mellé álltunk.

A nimfák annyira közel jártak már, hogy hallottam csörgő hangjukat, jelenlétük hidege elfojtotta mágiánkat. Max elővett egy csipetnyi csillagport, és ránk vigyorgott.

Darcy épp rám pillantott, amikor betört az első ablak, és a nimfák izgatott sikoltása betöltötte a teret.

Darcy nagy levegőt vett, az én szívem pedig hevesen kezdett dübörögni a befelé nyomuló nimfák szörnyűséges göcsörtös teste és lélektelen, vörös szeme láttán.

Max szétszórta a csillagport, én pedig csettintettem egyet, és tűz csapott elő a tenyeremből a tündzin felé. A lángok irtózatos erővel csaptak fel, hőség áradt végig rajtunk, a nimfák izgatott sikoltása pedig rémült sikolyoknak adta át a teret. Gyújtósként kaptak lángra, majd egy szempillantással később a világ megpördült körülöttünk, és a csillagok átöleltek minket.

Lábaink szilárd talajt értek, és Seth izgatottan vonyított, ahogy a családi birtokunk mögött elterülő sötét erdőben találtuk magunkat.

Ebből a távolságból még épp ki tudtam venni a színes fényeket, amiket születésnapom megünneplésére aggattak fel a ház körül. Visszafojtottam egy káromkodást, miután rádöbbentem, hogy egy egész estényi álságos színjátékot kell elviselnem, miközben apám a családi szeretetről és tiszteletről papol a médiának és műbarátainak. Esélyem se volt távol maradni; apám nyilvánvalóvá tette, hogy nyilvános ellenkezésemnek Roxy issza meg a levét, és nem kockáztathattam. Tökéletesen tudta, hogy a markában tartja a golyóimat.

Lényegében megkötözött, és semmit sem tehettem ellene. Ráadásul a rám vetett pillantásaitól forrni kezdett a belsőm a gyűlölettől. A szemében lévő csillogás mintha azt üzente volna, hogy tud valamit, amit én nem, mintha valami hatalmas titok birtokában lett volna, amit legszívesebben azonnal elmondott volna nekem, én pedig kétségbeeséssel vegyes rettegéssel vágytam rá, hogy megtudhassam.

Miközben apám fogságban tartja Roxyt, és kénye-kedvére kínoz engem, egyetlen apró reménysugárba kapaszkodhattam: mióta majdnem kicsináltam, kizárólag Clarával az oldalán volt hajlandó találkozni velem. Ami azt illeti, úgy tűnt, mintha Clara mindig vele lenne. Abban reménykedtem, hogy a tőlem való félelem miatt tett így. Jól tudta, milyen közel kerültem a legyőzéséhez azon az éjjelen. Ahhoz, hogy végezzek vele. Egyedül Clara és az árnyak révén felettem gyakorolt hatalma mentette meg őt.

Szóval ha képes lennék egyedül elkapni őt, ha valahogy megszabadulhatnék Clarától, akkor el tudnám intézni. De apám nemcsak kétszínű mocsoknak, hanem gyávának is bizonyult, és ahelyett, hogy tündérhez méltó módon szembenézett volna velem, az őrzőjét küldte ellenem.

– Megleszel egyedül a Lelkek Palotájában? – kérdezte Seth Darcytól, és halk nyüszítés tört elő belőle, miközben Darcynak adtam a csillagport. Nem fogadnának túlságosan lelkesen egy Vegát azon a partin, amelyen a mi trónigényünket támogatók tobzódnak, szóval haza kell mennie. Ha a média megszimatolná, hogy mostanság mennyi időt töltünk együtt, óriási botrányt csapnának. Nekem mondjuk nem tűnt úgy, mintha az ellentétes oldalon állnánk.

– Mindig egyedül vagyok mostanában – felelte Darcy színtelen hangon, amitől bűntudat hasított belém. Egyre jobban aggódtam miatta. Először Oriont vették el tőle, most pedig Roxyt. Tudtam, hogy Geraldine sok időt tölt vele, de nem pótolhatja őket.

Mielőtt bármit is felelhettünk volna, Darcy a feje fölé szórta a csillagport, és már nyoma sem volt.

Egy órával ezelőtt lopakodtunk ki ide, hogy találkozzunk vele, miután rátalált az aktuális célpontunkra, de most, hogy már szállingóztak a vendégek a születésnapi partimra, jóval nehezebb dolgunk lesz visszaólálkodni. Nem beszélve az apám által felvett extra őrségről. Hivatalosan a nimfák ellen óvtak minket, de vagy csak a színjátéka részei voltak, vagy pedig arra szolgáltak, hogy senki se juthasson közel a házhoz, hogy rájöjjön, mit művel valójában.

Levettem a fejszét a hátamról, majd lerángattam magamról szakadt ingemet, és testvéreimre pillantottam. Volt egy egyszerűbb módja, hogy visszajuttassam őket az épületbe, de ehhez, tudtam jól, meg kell szegnem apám egyik szabályát.

Mi a francért érdekelnek egyáltalán a hülye szabályai?

– Össze kell hoznotok egy jó álcavarázst – közöltem velük, miközben Max felé hajítottam a fejszémet és az ingemet.

– Miért? – kérdezte Caleb tanácstalanul pislogva rám, mint akinek lövése sincs róla, hogy mire készülök, pedig szerintem meglehetősen egyértelműnek tűnt, hogy alakváltásra.

– Mert bereptetlek benneteket, azért.

– Na ne – nyögte Seth a talppárnáin rugózva, Max pedig izgatottan elvigyorodott.

– Komolyan? – kérdezte Caleb döbbenten.

– Igen, komolyan. Unom már, hogy mindig a földön balfaszkodtok. Ideje rádöbbennetek, hogy mennyivel menőbb a sárkánylét, mint a ti szánalmas rendjeitek.

Max felhorkant, Seth pedig vonyítani kezdett, de Caleb hirtelen a szájára tapasztotta a kezét, hogy elhallgattassa.

– Ennyit a lopakodásról, te idióta – mordult rá.

Seth lehámozta Caleb kezét a szájáról, majd mellém ugrott, és megnyalta az arcomat.

– A picsába, majdnem bepisálok az izgalomtól. Legalább annyira menő, mint amikor a Holdon voltam, és átugrottam azt a krátert, amiről mindenki azt mondta, hogy lehetetlen.

– A tóba hajítalak, ha lepisálsz – figyelmeztettem, majd lehúztam a nadrágomat és a cipőmet, és ezeket is Maxnek adtam. Aztán elfordultam tőlük, hogy elég helyem legyen alakot váltani.

A testem szétszakadt, majd új formát öltött, és visszafojtottam a kitörni készülő bömbölést, miközben tűz cirógatta végig a pikkelyeimet, és karmaim a napszítta földbe vájtak.

Eddig egyedül Lance és Roxy repülhetett velem, amivel már akkor megszegtem a szabályokat, de az egész hirtelen teljesen lényegtelennek tűnt. Apám a sárkány felsőbbrendűség megszállottja, de ki a francot zavar, ha néhány barátomat meg akarom reptetni? Ettől még nem válok málhás öszvérré, egyszerűen megmutatom, hogy mire képes a rendem.

Oldalra fordítottam a fejemet, és a többi örökösre néztem, akik habozva pillantottak vissza rám. Oké, ez meglehetősen nagy dolog, de magammal kell cipelnem a seggüket, mielőtt apa ránk találna. Ha rájönne, hogy elhagytuk a házat, talán azt is kitalálná, hogy közünk van a halott nimfáihoz is.

Seth indult meg felém először, de egy szempillantással később Caleb is mozgásba lendült, és izgatottan nevetve vetette magát a hátamra.

Max és Seth egy pillanattal később követte, én pedig előreléptem párat, hogy megszokjam a súlyukat, mielőtt szárnyra kapnék.

– Biztos vagy ebben, Darius? – kérdezte Max, de a hangjában bujkáló vidámság arról árulkodott, hogy nem gondolja komolyan a kérdést.

Hátrahajtottam a fejemet, hogy rájuk nézzek, majd válaszképpen füstöt fújtam az arcukba. Aztán nagyot csaptam arany szárnyaimmal, és a felhők közé vetettem magam.

Annyira sebesen repültem, amennyire csak telt tőlem, a szívem nagyot dobbant, ahogy áttörtem a felhőkön, és a csillagok alatt szárnyaltam tovább, néhány végtelennek tűnő pillanat erejéig megmutatva a többieknek a világot úgy, ahogy leginkább szerettem, majd nyaktörő sebességgel indultam meg a föld felé.

A többi örökös ujjongása közepette zuhantam alá a felhők között, és élesen megfordultam a levegőben, hogy igazi ízelítőt adjak nekik a repülésből. Éreztem, ahogy minden erejükkel belém kapaszkodnak, majd sárkánytüzet okádtam magam elé, és átszáguldottam a lángokon.

Behúztam a szárnyamat, és megragadtam karmaimmal a torony tetejét, ahol a lakosztályom volt.

Az örökösök izgatottan nevetgélve ugrottak le a hátamról, én pedig újra felvettem tündéralakomat, és halványan elmosolyodtam. Jó volt látni derűjüket, de én Roxy fogságba esése óta képtelen voltam a valódi örömre. Mintha egy jeges börtönbe zárták volna a szívemet, és fogalmam sem volt róla, mi lesz velem, ha nem találunk rá gyorsan.

Épp akkor pillantottam a többi örökös felé, amikor Max eloszlatta az álcázóvarázslatot, és sikerült meglátnom mosolygó arcukat a korábbi sötétség helyén.

A lakosztályomba siettünk, és vízmágiával lepucoltam magamról a mocskot, miközben Seth a fürdőszobámba vetette magát, hogy lezuhanyozzon.

Felhúztam az anya által odakészített szénfekete öltönyt, majd kötelességtudó örökös módjára megfésültem a hajamat, és felkészítettem magam a születésnapi partimnak titulált színjátékra. Nem túl sok húszévest ismertem, aki díszvacsorával és szertartásos tánccal ünnepelte volna a születésnapját, de magasról tettem az egészre. Ha rajtam múlott volna, semmilyen ünnepséget se rendezünk. A francba, ha rajtam múlott volna, az egész napot egyedül töltöm Roxyval, és azt csináljuk, amihez csak kedvünk van. Ez lett volna a tökéletes születésnap.

Seth egészen addig húzta az időt a fürdőszobában, míg Caleb káromkodva be nem lőtt oda, hogy kitessékelje. Max szintén vízmágiával tisztította meg magát, és kuncogva kötötte meg a nyakkendőjét, miközben sokat tudó mosollyal az arcán pillantott a fürdőszoba felé, ahonnan kiszűrődött civakodásuk hangja.

Egy pillanattal később az anyaszült meztelen és tetőtől talpig vizes Seth bucskázott ki a fürdőszoba ajtaján. Segge nedves nyomot hagyott a szőnyegemen, miközben hevesen szidta Calt.

Caleb válaszul csak nevetett, Seth pedig feltápászkodott, és levegőmágiával szárította meg magát, mielőtt felhúzta volna szürke öltönyét. Ám mielőtt végezhetett volna, Caleb kilőtt a fürdőszobából, vámpírsebességével egy pillanat alatt felöltözött, majd az ajtó mellé állt a körmeit tanulmányozva, mintha ősidők óta várna ránk.

Kopogás hallatszott, én pedig kiszóltam Jenkinsnek, hogy bejöhet, majd a kiszikkadt komornyik belépett az ajtón.

– A vendégei várják önt, Darius úrfi – jelentette be hajbókolva, mintha nem egy kétszínű seggfej lenne, én pedig egy intéssel elküldtem.

Körbenéztem, hogy meggyőződjek róla, mindenki elkészült. Seth a levegőmágiájával tökéletes hullámokat formált hosszú hajából, majd sietve csatlakozott hozzánk.

A mellkasomban lévő szorítás minden egyes megtett lépéssel erősebbé vált. Nem akartam ezt a színjátékot, nem akartam eljátszani a rám szabott szerepet. Minden porcikámmal arra vágytam, hogy nyilvánosan kihívjam az apámat, és a királyság összes lakója elé tárjam hazugságait és árulását, ám ehelyett kibaszott cirkuszi állatként kellett viselkednem. Felfordult a gyomrom attól, hogy egész este el kell viselnem apám kétszínűségét, de ha bejön a tervünk, akkor talán megéri.

Ma este a többi örökössel együtt a lakosztályomban maradunk, és egyesített mágiánk révén megpróbálunk rájönni, hogy apám hol a francban rejtegeti Roxyt. Tisztában voltam vele, hogy az őrzői kötelék akkor is apámhoz láncolja majd, ha sikerül kiszabadítanunk, de ez csak az első lépés volt.

Amennyiben sikerülne visszajuttatni Roxyt Darcyhoz, úgy biztos voltam benne, hogy Darcy módot találna az árnyak elűzésére Roxyból, és aztán az őrzői kötelékkel is megbirkózhatnánk valahogy. Még akkor is, ha ennek egyetlen módja apám meggyilkolása, elvégre egyébként is ezt terveztem. Ez a kötelék csupán további motivációt jelentett.

A bankett-teremhez közeledve meghallottam a vonósnégyes hangját, mire Seth nyugtató mozdulattal végigsimította a hátamat, mintha csak tudta volna, hogy mennyire irtózom ettől a színjátéktól. Max nyugtató érzelmeket küldött felém, én pedig hagytam őket belém hatolni. Minden egyes segítségre szükségem volt az este átvészeléséhez.

Jenkins előrelépett, és bejelentette az érkezésünket. A dupla szárnyú ajtó kitárult, és a vendégek álló tapssal fogadták belépésemet.

Illedelmesen mosolyogtam, és hagytam, hogy kézről kézre adjanak, miközben lelkes kézfogásokkal és még lelkesebb bókokkal fogadtak: mennyire széles a vállam, milyen elegáns az öltönyöm, és milyen nemes áldozatot vállaltam a csillagok átkának elfogadásával. Kibaszottul álságos volt, és minden egyes pillanatát rühelltem, de ettől még bólogatva mosolyogtam, dicsértem borzasztó ruháikat, és bókokkal árasztottam el azokat az anyámnál is idősebb nőket, akik hozzám préselték műcsöcseiket, és kétértelmű utalásokat tettek nekem.

Apa szerencsére sehol sem volt, de Mildred visongva keresztüldübörgött a tömegen, és nedves csókot tapasztott a számra, padlizsánszínű rúzst kenve az arcomra.

A mosolyom merev volt, a testem görcsbe rándult, de senki sem vette észre. Vagy egyszerűen nem törődtek vele. Részeseivé szerettek volna válni a tökéletes életemről szőtt szép hazugságnak, és olyan közel jutni a teremben lévő legerősebb tündérhez, amennyire csak lehetséges.

Pár perc után kiáltás hallatszott, hogy mindenki foglalja el a helyét az asztalnál, és anya tűnt fel a tömegből. Megpaskolta az arcomat, és megértő tekintettel húzta el mellőlem Mildredet egy tőlem távolabb lévő székhez, hogy legalább a vacsora alatt ne kelljen elviselnem a folyamatos tapizását.

Az asztalfőtől jobbra lévő székre ültem, tőlem jobbra Xavier, vele szemben pedig anya kapott helyett.

Apa legújabb őrült rajongója akkor ólálkodott be a terembe, amikor mindenkit elfoglalt a helyének keresése, én pedig rátapasztottam a tekintetemet. Vard látnok volt, aki a nyár elején bukkant fel, azt állítva, hogy segít apámnak a nagyság felé vezető útján, a hiú rohadék pedig természetesen azonnal befogadta. Egyáltalán nem bírtam az átkozott küklopszt. Valami nagyon nem stimmelt vele, ahogyan hátrasimította hosszú fekete haját, és megpillantottam össze nem illő szempárját. Az egyik szemén egy sebhely futott végig, és a benne örvénylő sötétség egyértelműen az árnyakra utalt.

Legalább száz vendég lehetett jelen, és a többi örökös lejjebb kapott helyet szüleik mellett. Vigasztaló pillantásokat vetettek rám, miközben én minden erőmet megfeszítve udvarias csevegésbe fogtam a körülöttem lévőkkel, míg mindannyian apám érkezésére vártunk.

Lance anyja, Stella lépkedett végig az asztal mellett, és közben úgy riszálta a seggét, mintha úgy gondolta volna, hogy itt minden férfi az övé, ha úgy kívánná. De a napnál is világosabb volt, hogy egyedül apámat kívánta. Igazán nagy kár volt, hogy Stella minden hűsége és odaadása ellenére apa tökéletesen elégedettnek tűnt Stella helyett a lányával, így aztán hiába rázta a seggét, apámat egy cseppet se hozta lázba.

– Boldog születésnapot, Darius – dorombolta Stella, miközben a velem szemben lévő székre ült, apám ülőhelyének bal oldalára. – Remélem, izgalmas napod volt.

Egy pillanatig haboztam a válasszal, megpróbáltam rájönni, hogy tud-e valamit, vagy csak a szokásos formáját hozza. Apa nimfaseregének zöme Stella birtokán táborozott, és attól a pillanattól kezdve le akartam csapni rájuk, amint rájöttünk. Már csak azért is, mert Darcy azt remélte, hogy megszerezheti a sapkát, amit Diego hagyott neki valahol az erdőben. De túl sokan voltak ahhoz, hogy megkockáztassunk egy támadást.

Az eddigi portyáinkon meggyőződtünk róla, hogy egyetlen túlélőt sem hagyunk magunk után. Egyetlen szemtanú elég lenne az álcánk szétzúzásához, és ha apám rájönne, hogy összefogtunk ellene Darcyval, cseszhetnénk. De Stella rám vetett műmosolya láttán biztosnak éreztem, hogy a kérdése nem a pár órával ezelőtti csatánkra utal, így hasonlóan üres mosollyal válaszoltam.

– Ki ne szeretné a születésnapját? – feleltem szárazon, egyértelművé téve, hogy én például nem. Legalábbis idén nem túlságosan.

Ettől függetlenül Stella úgy vigyorgott rám, mintha most közöltem volna vele, hogy ez életem legjobb napja, majd megigazította rövid, fekete haját, és úgy üdvözölte az anyámat, mintha régi barátok lennének. Anya úgy tett, mintha borzasztóan érdekelné Stella mondandója, és természetesen nyoma sem volt annak, hogy legszívesebben kitaposták volna egymás belét.

– Acrux uraság és őrzői, Clara Orion és Roxanya Vega! – jelentette be Jenkins, ahogy kitárult a dupla szárnyú ajtó, és a szívem majdnem széttörte a bordáimat, miközben minden tekintet az érkezők felé fordult.

Felpattantam a székemről, ami majdnem a padlón landolt, és tátott szájjal meredtem Clarával és Roxyval a karjain bevonuló apámra.

Roxy lélegzetelállítóan gyönyörű volt, a teljes testét beborító fekete estélyi ruha úgy simult rá, mintha éjfekete tintával öntötték volna le. Sötét haját begöndörítették, sminkje pedig igazi műalkotásnak tűnt, sötét, fülledt érzést kölcsönözve a szemének, ami csak még jobban kiemelte a fekete gyűrűt, amit a csillagok mértek rá. Ajka mély, vérvörös színben pompázott, és a láttán csókjainak ízére szomjaztam.

Apám úgy kellette magát, mint egy vadonatúj tollazattal büszkélkedő páva, de én csak Roxyt láttam.

A vendégsereg felől döbbent mormolás hallatszott, és a többi tanácsos apám köré tömörült, aki előadott valami totális baromságot arról, hogyan látta meg Roxy a fényt, és döntött az ő támogatása mellett.

Roxy egyetlen szót sem szólt, csak félmosollyal az arcán felemelte a bal karját, és megmutatta rajta bizonyítékként a Kos jelet.

Nem pillantott felém. Mintha nem is érdekelte volna, hogy hol van. Egyszerűen csak állt ott, a szívem pedig milliónyi szilánkra hasadt. Megmerevedtem, fogalmam sem volt róla, mit tegyek. Legszívesebben odaléptem volna, hogy kitépjem apám karjából, és a lehető legmesszebb vigyem innét, de ehelyett földbe gyökeredzett a lábam. Elképzelni sem tudtam, hogyan kezeljem a helyzetet. Nem rúgkapált, nem kiabált, nem próbált meg menekülni, egyszerűen ott állt, mintha kőből lett volna, és semmi sem érdekelné az egész világon. Őrültnek néznének, ha megpróbálnám kitépni őt apám karjából, de most komolyan, mit kéne tennem, egyszerűen csak állnom itt, és bánulnom őt?

Tekintetem végigpásztázta Roxy testének minden egyes pontját a bántalmazás jelei után kutatva, de természetesen nem voltak testi nyomok, elvégre azokat pofonegyszerű volt meggyógyítani. Bármilyen trauma belül rejlett, ahol senki sem láthatta, de így is sápadtabbnak, vékonyabbnak tűnt…

Kitépem apám kibaszott szívét!

Egy kéz ragadta meg a karomat, és Max ereje nyomódott korlátaimnak, ahogy megpróbálta csillapítani a dühömet. Képtelen voltam elszakítani a tekintetemet Roxyról, az izmaim lángoltak az indulattól, kezemet ökölbe szorítottam, de lényem egy apró, józan része tudta, hogy ha engedek a vágynak, és nyilvánosan apámra támadok, azzal senkinek sem segítek. Roxy és Clara közénk vetné magát, és bármennyire is égtem a vágytól, hogy végezzek Clarával, képtelen lettem volna kezet emelni Roxyra. Előbb égetem hamuvá a szívemet, minthogy bántsam őt.

Felmordultam, és hagytam, hogy Max lecsitítsa a haragomat legalább annyira, hogy képes legyek gondolkodni. Hogy kitalálhassam, hogyan szakíthatnám el Roxyt az apámtól.

A tanácsosok szétszéledtek, és apa felém fordult. Az arcára kegyetlen mosoly ült ki. Bárki más számára csak egy szülőnek tűnt, aki a fia születésnapját ünnepli. De én tudtam, hogy ez egy teszt, kihívás, játék. És rá kellett jönnöm, hogyan nyerhetem meg.

– Á, Darius. Elnézést a késésért. A lányok kicsit izgalomba jöttek öltözködés közben – dorombolta mellém lépve.

– Izgalomba jöttek? – kérdeztem közömbös arckifejezést erőltetve magamra, és Roxyra szegeztem a tekintetemet.

Roxy nem pillantott rám, végig apámon tartotta a tekintetét.

– Nehéz koncentrálni, amikor apuci levetkőzik – vihogta Clara, és végigsimította apám mellkasát.

Stella gyilkos pillantást vetett rájuk, de egy szót sem szólt.

Roxy alig láthatóan elhúzta a száját, és összeszűkült szemmel Clarára pillantott. Egy villanásnyi ideig úgy tűnt, mintha dühös, keserű, vagy… Magamban sem voltam hajlandó kimondani a féltékeny szót.

– Clara, drágám, kérlek, ülj le Xavier mellé – mondta neki elutasító hangon apa, ő pedig duzzogva megkerülte az asztalt, és durcásan az öcsém mellé ült.

– Roxanya, kívánj boldog születésnapot a fiamnak.

A szívem elfelejtett dobogni, miközben Roxy felém fordult, és úgy járatta végig rajtam a tekintetét, mintha alig ismerne meg. Annyira mélyre hullt az árnyak között, hogy az általam ismert lány mintha már ott sem lett volna.

Elengedte apám karját, aki aprót lökött rajta, hogy felém lépjen. Olyan közel állt hozzám, hogy meg tudtam volna érinteni.

Max elengedte a karomat, és hátralépett, egy némabuborékot varázsolva körénk, hogy némileg magunkban lehessünk. Az egész terem ránk meredt.

– Boldog születésnapot, Darius – szólalt meg Roxy reszelős és sötét hangon, mintha bűnben úszna.

Még közelebb lépett hozzám, és az arcomhoz hajolt, a számhoz érintve a száját mintegy korábbi csókjaink kigúnyolásaként. A szája hideg volt, a tekintete teljesen üres. Beleborzongtam, ahogy megéreztem rajta a sötétség ízét. Semmi sem volt ebben a csókban, semmi abból a lányból, akit szerettem, és mintha apró darabokra hullottam volna szét, ahogy iszonyodva bámultam rá, azon tűnődve, hogy mi a fene történhetett vele, amitől ennyire üressé vált. Hogyan lophattak el belőle ennyire sok mindent az árnyak, és mit művelhetett vele apám azóta, mióta eltűnt.

Roxy elhúzódott tőlem, én pedig utánanyúltam, hogy arra kérleljem, jöjjön vissza hozzám, hogy ráleljek valamire az általam ismert lányból. Ám ahogy bőrünk egymáshoz ért, sötétség és fájdalom döfött belém, ahogy a benne élő árnyak lerohantak, és marokra fogták szívemet.

Kitágult szemmel kapkodtam levegő után, miközben az agónia újabb dárdái szúrtak át és aprítottak miszlikbe. Roxy halványan elmosolyodott szenvedésem láttán, és megbénított elsöprő ereje.

– Engedd el, kedvesem – mormolta apám türelmesen mosolyogva, és felemelte a kezét. – Elvégre ma van a születésnapja.

Roxy oldalra billentett fejjel figyelte a kínlódásomat még egy pillanatig, majd hirtelen kirántotta az árnyakat belőlem. Megragadta a karját markoló kezemet, és gyengéden lefejtette magáról az ujjaimat, miközben én lihegve, vadul zakatoló szívvel próbáltam felfedezni benne bármi ismerőst.

– Nem ismersz meg? – leheltem. Képtelen voltam úrrá lenni a hangomban csengő kétségbeesésen, miközben a szemében lévő fekete gyűrűre meredtem, és azért rimánkodtam a csillagoknak, hogy végre meglásson engem.

– Darius vagy – felelte még mindig reszelős hangon. – Az, aki megfogadta, hogy sosem bánt, bár mindig élvezte, amikor megtette.

Szédelegve ráztam meg a fejemet, a szavakat kerestem, hogy vitába szálljak vele, de apa felé nyújtotta a kezét, ő pedig elfogadta. Az arcára kiülő mosoly dermedtnek tűnt, de az apámra vetett szerető pillantása túlságosan is valódinak.

– Ülj le, Darius. Mindenki a szülinapos fiúra vár, hogy végre ehessenek. – Apa a székemre mutatott, én pedig bénán rázuhantam.

Max megragadta a vállamat egy pillanatra, és még több nyugtató energiát küldött a testembe, majd eloszlatta a némabuborékot, és visszatért a helyére.

Apa elfoglalta az asztalfőn lévő széket, és a testem minden egyes porcikáját kínzó hő árasztotta el, ahogy az ölébe ültette Roxyt.

Morgás tört elő a torkomból, és felpattantam a székemről, ám Clara még a mozdulat befejezése előtt átvette a hatalmat a bennem élő árnyakon, amik még azelőtt visszarántottak, hogy bárki észrevette volna az egészet. Mereven ültem a székemen, fájdalom és rémület rágta a belsőmet, miközben Roxy kényelmesen elhelyezkedett apa térdén.

Nem állt ellen, ahogy apám közelebb húzta magához, de nem is a farkára ült, hanem kihúzta magát, és a térdén maradt. Végigjáratta a tekintetét az őt bámuló vendégseregen, majd közömbösen félrenézett.

Xavier megragadta a térdemet az asztal alatt; megéreztem a belőle áradó iszonyatot, de képtelen voltam foglalkozni vele.

Felszolgálták az első fogást, és miközben apa a vendégekkel csevegett, én csak bénultan bámultam Roxyt, ahogy Clara fogságban tartott a saját testemben.

Stella hangosan nevetett apám minden egyes megjegyzésén, rövid hajával játszott, és annyira előrehajolt, hogy a csöcsei majdnem kibuggyantak a ruhájából, ám apa alig vett róla tudomást. Ehelyett Roxy sötét színű tincseivel játszott, míg ő kifejezéstelen arccal, mozdulatlanul ült az ölében. Semmi iszonyat vagy undor, de izgatottság sem. Mintha nem lett volna több egy árnyakkal megtöltött üres edénynél, tekintetének hidege és arckifejezése üressége láttán pedig fájdalom és düh dúlt bennem.

– Már értem, miért ejtett ennyire rabul ez a lány, Darius – mormolta apa, miközben mindenki a következő fogással volt elfoglalva. – Tényleg gyönyörű. És annyira… szívós. Meg kell mondanom, igazán élveztem megtörni őt, és kiverni belőle a vadságát.

– Ha bántani merészelted, cafatokra váglak, és elevenen égetlek meg sárkánytűzben – vicsorogtam, de az árnyaimat uraló Clarának köszönhetően egyedül arra voltam képes, hogy még erősebben szorítsam a kanalamat. De ha közelebb tudtam volna kerülni az apámhoz, megtaláltam volna a módját, hogy halálos fegyverré tegyem a kanalat.

Apa nem méltatott válaszra, csak sokat tudó mosolyt vetett rám, és Roxy csípőjén nyugtatta a kibaszott mancsát. Minden korábbinál perzselőbb düh emésztett fel, miközben fogságba estem az átkozott széken, és el kellett viselnem az én kínzásomra előadott műsort. Úgy játszott az általam szeretett lánnyal, mintha valami bábu lett volna.

Egyetlen falat ételt sem ettem, miközben egymás után tették elénk az ínycsiklandó fogásokat. Akkor sem volt semmi étvágyam, amikor Clara szabadon engedett annyira, hogy legalább enni tudjak. A tányéromban turkáltam, de közben végig Roxyt figyeltem, és folyamatosan küszködtem Clara hatalma ellen, hogy ki tudjam tépni őt apám öléből.

Felszolgálták a desszertet, apa pedig Roxy füléhez hajolt, és belesúgott valamit. Roxy bólintott, majd felkelt, megfordult, és egyetlen szó nélkül kiment a teremből.

Clara épp abban a pillanatban eresztett el, amikor Roxy az ajtóhoz ért, én pedig azonnal felugrottam a székről, és kicsörtettem a teremből, magasan téve arra, hogy ki látott meg, vagy mit gondoltak.

Roxy már a folyosó végén járt, mire kiléptem a teremből. Utánakiáltottam, majd futni kezdtem felé.

A központi lépcsőhöz ért, mire utolértem, és kérdőn felhúzott szemöldökkel fordult felém, mint akinek fogalma sincs róla, hogy mit akarhatok tőle.

– Mit művelt veled az apám? – kérdeztem elcsukló hangon, és vadul zakatoló szívvel felé nyúltam, de kitért előlem, és meg mertem volna esküdni rá, hogy egy pillanatra rémület villant a szemében. – Mondd el, és széttépem őt. Mondd el, hogy mit kell tennem a kiszabadításodhoz.

– Kiszabadítani? Honnan? – kérdezett vissza hideg hangon.

– Az árnyak közül, Roxy, meg kell szabadulnod tőlük, meg kell…

– Miért tenném? – vonta meg a vállát. – Az árnyak több élvezetet nyújtanak nekem, mint el tudnád képzelni. Táplálják a lelkemet, és elragadják a fájdalmamat. Inkább fontold meg a csatlakozást hozzám és hozzájuk.

– Csatlakozzak hozzád? – vicsorogtam. – A lány, akit szerettem, sohasem…

Roxy hirtelen előrelépett, és a szívem felé nyomta a kezét. Szemtől szemben álltunk egymással a lépcső alján.

– Nem kell, hogy a fájdalmad uraljon – mormolta, olyan közel lépve hozzám, hogy ajkunk majdnem egymáséhoz ért, de szeme üres, végtelen szakadéknak tűnt. – Csatlakozhatnál hozzám a sötétségben. Mindenünk meglenne.

– És mi a helyzet a szerelemmel? – kérdeztem, kezem a derekára siklott, és magamhoz szorítottam őt; egészen addig a karjaimban akartam tartani, amíg visszatérésre nem kényszerítem.

– Egyedül a királyomat szeretem – lehelte.

– Nem – vicsorogtam vadul, lényem minden egyes porcikájával tagadva szavait. – Nem szereted őt. Sosem szeretnéd őt.

Sötét kacajt hallatott, és erő tört ki mellkasomra nyomott kezéből. Az árnyak belém vágódtak, egészen a bejárati ajtóig repítettek, és nekiszegeztek.

– Szólj, ha meggondoltad magad – mondta Roxy közömbösen, majd megfordult, és folytatta útját a lépcsőn apám lakrésze felé. Hátra sem pillantott.

Az árnyak hosszú ideig az ajtóhoz szegeztek, és mire elengedtek, már sehol sem volt.

Az egész házat végigkutattam utána, de újra eltűnt. Újra átéltem elvesztése fájdalmát, épp olyan kínt éreztem, mint amikor elragadták. Vagy még nagyobbat. Egészen eddig reménykedhettem benne, hogy megmentem, ha végre rátalálok, most azonban abban sem voltam biztos, hogy valaha is visszakaphatom-e őt.

 


XAVIER

Második fejezet

– Kölyök! – Apa dolgozószobájából kihallatszó hangja határozott és éles volt, és azonnal belém mart tőle a rémület.

Letettem a bőröndömet, lesimítottam az ingemet, és nagy levegőt véve az ajtóhoz léptem. Most már bármit elviselek. A Zodiákus Akadémiára indultam, és nemsokára felébred a mágiám. Szó szerint képtelen voltam kivárni. Összesen olyan három órát aludhattam múlt éjjel, és egész átkozott nap erre a pillanatra vártam. De eljött az éjszaka, felébredtek a csillagok, ahogy nemsokára a mágiám is.

Kinyitottam az ajtót, és felszegett állal néztem szembe apámmal, akinek láttán egyedül csak félelmet éreztem. Azok után, amiket velem művelt, egy fikarcnyi szeretetet sem éreztem iránta. Nehéz volt felidézni, hogy bármikor is más lehetett. Elismerés, ámulat, tisztelet – mielőtt még rájöttem volna, hogy semmit sem érdemel meg ezek közül. Ellenszenvem pedig halálos gyűlöletté vált tettei, az általa tönkretett életek és azok nyomán, amiket elpusztítani készül.

Tökéletes szabású öltönyt viselt, ami kihangsúlyozta széles vállait, szőke haja elegánsan fésült volt. Felállt az asztala mögül, magas termete az egész szobát betöltötte.

– Csukd be az ajtót – parancsolta, és összeszorult a torkom. A becsukódó ajtó éles kattanása a koponyámban visszhangzott.

Apa megkerülte az asztalt, és leplezetlen undorral méregetett.

– Tudod, hogy merre fúj a szél, kölyök? – kérdezte morogva, de még azelőtt folytatta, hogy rájöhettem volna, mire céloz. – A trón az enyém, Szolária királya leszek. Ettől pedig nagy figyelem fog rád irányulni a Zodiákus Akadémián. Addig nógattak, hogy végül elengedtelek az Akadémiára, de ne merészeld alábecsülni a hatalmamat feletted, még akkor is, ha épp nem az én otthonomban vagy.

Megfeszítettem az állkapcsomat, minden akaraterőmet bevetettem, hogy ne szóljak vissza. Nem fogom provokálni ma este, amikor már annyira közel van hozzám a szabadság, hogy szinte látom.

– Meghúzod magad, és a média alig vesz majd tudomást a létezésedről – folytatta. – Nem adsz interjúkat, kivéve, ha én azt mondom, nem keltesz feltűnést, és nem okozol botrányokat. Amikor pedig azt mondom, akkor azonnal hazajössz, értve vagyok?

– Igen, apa – hajtottam meg a fejemet, játszva az engedelmes játékfigura szerepét. Csak a szabadulásra tudtam gondolni.

Az egyetlen problémát anya jelentette. Bejött hozzám tegnap este, és megesketett, hogy új életet teremtek magamnak az iskolában, és nem fogok aggódni érte. De hogyan lenne ez lehetséges? Elviselhetetlen volt a tudat, hogy itt kell hagynom, de nem volt más választásom.

– Remek – felelte apám unottan. – Menj le a földszintre, Portia készít veled egy interjút az Égi Időkbe az indulásunk előtt. Az Ébredésed után bejelentem az elemeidet és a házadat a médiának, és aztán senkit sem érdekel majd többé a haszontalan tartalék fiam.

Mereven bólintottam, majd kiléptem az ajtón, apám mindent elnyomó jelenléte követett. Megfogtam a bőröndömet, és levittem a lépcsőn, ahol egy hordár átvette tőlem. Darius már pár nappal ezelőtt visszament a Zodiákusra, azt állítva, hogy azonnal neki kell látnia a tanulmányainak, apa pedig elengedte, elvégre ő volt a spéci örökös, akinek mindenben az elsőnek kellett lennie. Én azonban tudtam az igazságot. Darius maga árulta el nekem, hogy nimfákra fog vadászni a többi örökössel és Darcy Vegával. Egész nyáron mesélt nekem a vadászataikról, és ennek révén én is át tudtam élni őket. Végig arra vágytam, hogy csatlakozhassak, olyannak hangzottak, mint egy izgalmas Xbox játék. Igazi kaland. És most, hogy végre eljön az Ébredésem, talán tényleg segíthetek, bár a szívem mélyén jól tudtam, hogy még sokat kell tanulnom. De mégis…

Hangokat hallottam a teraszról a félig nyitott ajtón át, majd hirtelen apám keze préselte össze a vállamat, és kifelé vezetett. Felnéztem rá, és megpillantottam szokásos műmosolyát. A fogai kivillantak, és már-már hihetőnek tűnt a tekintetébe kiülő büszkeség. Felvettem a saját műmosolyomat, majd kiléptünk a média által megvilágított teraszra, ahol anya elegáns zöld ruhában csevegett Portiával.

– Á, a nap hőse! – kiáltott fel Portia, szőke haja lobogott, ahogy hozzám sietett. – Remekül festesz, Xavier. Készítsünk pár képet rólad a szüleiddel együtt.

Apa és anya közé állított, és a fotós dolgozni kezdett. Vigyorogva felpillantottam anyára, aki visszakacsintott, és arckifejezése megmelengette a szívemet.

A fotózás után Portia arról kérdezett, hogy milyen érzés átesni az Ébredésen és az iskola kezdetén, én pedig végre szabadon engedhettem a bennem dúló érzelmeket. Mert borzasztóan izgatott voltam. Csillagverte boldog. És mire mindezt elmondtam neki, megfájdult az állkapcsom a folyamatos mosolygástól.

– Ez nem tisztességes – sikoltotta Clara valahonnan bentről, aminek hallatán apa arca elborult.

– Elnézést – mondta kurtán, mire Portia mosolyogva biccentett, de egymással váltott rövid pillantásuk alapján a fotóst rohadtul izgatta a dolog.

– Menj, és vedd fel a kabátodat, Xavier – mosolygott rám anya, de a tekintetébe szorongás ült ki. – Lassan indulnunk kell.

– Természetesen, nem is tartalak fel tovább benneteket – mondta Portia bocsánatkérően, és pakolni kezdett.

Visszasurrantam a házba, miközben anya a szükségesnél hangosabban kezdett el csevegni kint, és becsuktam magam mögött az ajtót. Clara árnyakból szőtt köpennyel a hátán állt a lépcsőn, csípőre tett kézzel. Tory vörös szaténruhában állt apám mellett, és rávetett lágy pillantásától borsódzni kezdett a hátam. Elmondhatatlanul dühös voltam amiatt, amit Toryval művelt. Nem láttam Darius születésnapja óta, és fogalmam sem volt róla, hogy hol rejtegethette. Most pedig úgy rántotta elő, mint egy pórázra kötött kutyát. Kibaszottul beteg volt az egész.

– Én voltam az első őrződ, apuci, miért ő mehet veled? – duzzogott Clara, szeme örvénylő sötétség volt.

Valószínűleg meg kellett volna már szoknom, hogy apucinak hívja az apámat, de kurvára nem így történt. Még mindig okádni tudtam volna tőle. Minden. Egyes. Alkalommal.

– Ugyan, Clara, már elmagyaráztam neked – felelte apám doromboló hangon, amitől szintén hányinger fogott el. – Szükségünk van rá, hogy Roxanya a szövetségesemként jelenjen meg nyilvánosan. Ráadásul még mindig nem uralod teljesen az erődet, egyelőre nem tudod magad tündérnek álcázni.

Átszeltem a bejárati csarnokot a kabátokat tartalmazó szekrényhez. Egy elegáns fekete kabátot húztam fel, de közben végig az előttem kibontakozó horrorcirkuszt figyeltem.

Clara arca eltorzult a dühtől, és a sötétség gomolygó viharfelhőként vette körül, ahogy előhívta a benne élő árnyakat.

– Képes vagyok uralni magamat! – üvöltötte, mire apa vicsorogva megragadta a torkát.

– Kuss – sziszegte. – Vagy a szobádba zárlak egy egész hétre. Ezt szeretnéd?

– Nem – nyüszítette Clara, azzal az árnyak feloszlottak körülötte.

Megpróbáltam elkapni Tory tekintetét, de ő épp olyan áhítatosan figyelte Lionelt, ahogy Clara. Felfordult a gyomrom a látványtól.

– Jó kislány – morogta apám. – Most pedig irány a szobádba, és amint hazaértem, megjutalmazlak a jó magaviseletedért.

Clara hozzáhajolt, hogy megcsókolja, de apám kitért előle, birtokló mozdulattal Tory hátára tette a kezét, és az ajtó felé vezette. Parancsolóan felém lökte az állát, én pedig mögéjük léptem, és újra kiléptünk az ajtón.

Portia még mindig ott csevegett anyámmal, és majdnem kiugrott a szeme, amikor meglátta Toryt apám oldalán. Már viszonylag régi hírnek számított, hogy Tory Lionel mellé állt, de a média még mindig nem tudott betelni vele.

– Ó, jó estét, Miss Vega, nem hittem volna, hogy találkozunk ma este – mondta Portia meglepetten, miközben apa elvette a kezét Tory hátáról.

– Nos, itt vagyok – felelte Tory apámra mosolyogva, majd kifejezéstelen pillantást vetett Portiára.

– Beszélhetnénk esetleg pár szót? – kérdezte Portia reménykedve, először apámra, majd Toryra pillantva.

– Persze, de lehetőleg gyorsan, mert indulnunk kell – felelte apám udvariasan, mire Portia bólintott, és a diktafonjával Toryhoz lépett.

– Beszélt mostanában a testvérével? Meglehetősen intenzív kampányt folytat a Napi Szoláriában, azt bizonygatva, hogy önök továbbra is igényt tartanak a trónra. Kommentálná ezt? – kérdezte Portia reménykedve, és legszívesebben ráüvöltöttem volna, hogy elmondjam az igazat: apám egy szörnyeteg, az árnyak révén uralja Toryt, minden egyes nap sötét mágiát használ, összefogott a nimfákkal, a királyság elfoglalására készül, és elpusztít mindenkit, aki az útjába áll. De némán álltam ott, mereven mosolyogva, miközben a szívem a torkomban dobogott.

– Ó, engem már nem érdekel a trón – közölte Tory egyszerűen, mire összefacsarodott a szívem. Tory kinyújtotta a kezét, és végigfuttatta apa karján. – Megtaláltam a nekem való helyet.

Portia döbbenten pislogott, anyám pedig gondosan megőrizte nyugodt arckifejezését, de a szemében sötét iszonyat bujkált.

– A csillagokra, tehát hivatalosan lemond Szolária trónjáról? – kérdezte Portia mohón, ahogy felfogta, hogy ő írhatja meg ezt először.

A francba, nem. Ne tedd, Tory.

– Igen – felelte Tory üresen mosolyogva.

– Ennyi legyen elég ma estére, nem akarunk elkésni – szólt közbe apa, miközben Portia majd’ felrobbant az izgatottságtól. – Jenkins kikíséri önöket. Jó éjt, Portia.

Elvezette tőle Toryt, mi pedig követtük őket anyával, és aggódó pillantást váltottunk. Anya megfogta a kezemet, és megszorította, mielőtt újra elengedte volna. A szívem kicsit nyugodtabban kezdett dobogni a tudattól, hogy anyám titokban mellettem áll. Azt kívántam, bárcsak magammal vihetném, és sosem kellene többet találkoznia apámmal.

A hordár a kocsibejáró végén várt ránk a csomagommal. Kiléptünk a kapun és a birtokot védő varázslatokon, apa pedig csillagport szórt körénk, és a világ örvénylő csillagokká folyt szét.

A lábam szilárd talajt ért, és ahogy felnéztem, megpillantottam a Zodiákus Akadémia óriási kapuját. A közepére a zodiákus kört vésték, rajta az összes csillagjeggyel. Idegesség és izgatottság viaskodott bennem, apa pedig bosszúsan fújt egyet.

– Képtelenek voltak legalább egy estére eloszlatni a védővarázslatokat? Kezdenek megfeledkezni arról, hogy ki pénzeli őket – morogta.

– Legalább Xavier biztonságban lesz itt – mondta anya kifejezéstelen hangon, de pontosan tudtam, mire céloz.

Itt biztonságban leszek apától. Amint belépek a kapun, nem tud olyan könnyen hozzám férni. Persze bármikor magához hívathat, de ez messze nem volt olyan, mint amikor a nyakamnál fogva kirángatott a hálószobámból, csak azért, mert épp rossz kedve volt. Itt több szabadságban lesz részem, mint egész eddigi életem során. Éreztem, ahogy nyihogó hang készül kitörni belőlem, és elfojtottam a késztetést, hogy átalakuljak, a felhők közé vessem magam, körbeszárnyaljam új otthonomat, és csillámpor hulljon alá a testemről. Később, haver. Akkor igazán megismerheted az égboltot.

Néhány diák már itt gyülekezett, a legtöbben kocsikkal érkeztek. Búcsúzóul átölelték a családtagjaikat, én pedig némileg keserűen döbbentem rá, hogy apám egészen addig itt lesz, amíg a csillagok felébresztik az elemeimet.

– Jó estét, Lionel – szólalt meg valaki mély hangon, és ahogy megfordultam, a felénk közeledő Tiberius Rigelt pillantottam meg. Mellette a felesége lépkedett, mögöttük pedig a lányuk.

Ellis sűrű, sötét haja és markáns vonásai Maxet idézték. Több vacsorapartit is együtt töltöttem vele, de végig a szüleink figyelő tekintete előtt voltunk. Míg a tanácsosok az örökösöket arra buzdították, hogy a lehető legtöbb időt töltsék együtt, sosem foglalkoztak azzal, hogy hasonló kapcsolat alakuljon ki a kisebb gyerekeik között. Még úgy sem, hogy elméletileg volt rá esély, hogy az egyikünk valamikor kihívja idősebb testvérét.

Valójában bármennyire is igazságosnak kellett volna lennie a rendszernek, hiába volt elvben mindannyiuknak egyenlő esélye a tanácsosi szék megszerzésére, mindannyian tudtuk, hogy sosem üthetjük ki a nyeregből idősebb testvéreinket. Már nagyon fiatalon átestek az Ébredésen, és jóval a Zodiákus Akadémiára való érkezésük előtt szigorú képzésben volt részük. Így, még ha az erőnk fel is ért az övékkel, semmi esély sem volt arra, hogy a tartalékok igazi fenyegetést jelentsenek rájuk nézve, és ezzel mindenki tisztában volt. Nem mintha bármi vágyam lett volna Darius helyének megszerzésére, de ettől függetlenül bosszantott a rendszer igazságtalan mivolta.

Ellis halvány mosolyt vetett rám, én pedig visszamosolyogtam, miközben azon gondolkoztam, hogy bármikor megfordult-e a fejében Max kihívása, vagy egyszerűen megelégedett a helyével.

– Tiberius – biccentett üdvözlésképpen apám.

Tiberius a mellette álló Toryra pillantott, és egy pillanatra aggodalom villant a szemében, mielőtt sebesen elleplezte volna.

Apa látványosan közelebb húzta magához Toryt, mire ő álmatag pillantást vetett rá. Lövésem sem volt róla, hogy a többi tanácsos mit gondolt apám legújabb háziállatáról, de a Darius születésnapi partiján váltott pillantásaik alapján rohadtul bizarrnak találták a dolgot. Az egész királyság annak találta, és bárki, aki ismerte Toryt, azonnal rájött volna a titokra, ha közelről láthatják őt. De épp ez volt a gond: apa senkit sem engedett a közelébe, vagy ha igen, akkor úgy viselkedett, mint egy túlságosan féltékeny férj.

Ehh. Erre gondolni se lett volna szabad.

Tiberius felesége, Linda úgy nézett körbe felhúzott orral, mintha valami rosszat szagolna. Magához húzta Ellist, elrendezte a haját, a lánya pedig nyugodtan mosolyogva tűrte anyja gondoskodását.

– Nemsokára Melinda és Antonia is megérkezik – közölte Tiberius. – Izgalmas este, ugye?

– Hát persze – felelte Lionel hűvösen.

A levegő csillámlani kezdett mögöttünk, majd feltűnt Melinda Altair a vállára omló aranyszínű hajával, mellette pedig Antonia Capella, aki kontyba kötötte bronzbarna haját. Mind a ketten elegáns ruhát viseltek, és nem lepett volna meg, ha épp egy interjúról érkeztek volna. Melinda mögött Caleb öccse, Hadley állt, kék szeme épp olyan metsző volt, mint családja többi tagjának. A két oldalt felnyírt haja azonban barna volt, nem pedig szőke. Amennyiben vámpír, úgy rendje a mágiája ébredésének pillanatában meg fog nyilvánulni, és úgy véltem, hogy erre számítanak, épp úgy, ahogy apa azt hitte, hogy sárkány leszek. Azon tűnődtem, hogy Hadley hozzám hasonló bánásmódban részesülne-e, ha kiderülne róla, hogy pegazus, vagy valami más, vagy a családja elfogadná és szeretné-e mindettől függetlenül.

Antonia mögött Seth két fiatalabb testvére érkezett. Az ikrek alaposan megnőttek az elmúlt egy évben: Grayson magas és nyúlánk volt, Athena pedig a testvére női tükörképe, bár hullámos hajában lila csíkok futottak végig, míg Grayson barna haja kócosan borult a fejére. Nevetve csiklandozták egymást, ízig-vérig farkasnak tűntek. Rájuk vigyorogtam, mire visszavigyorogtak rám, hozzám futottak, és átöleltek.

– Xavier! Ugye elviszel repülni? – könyörgött Athena, mire Grayson megragadott, hogy ránézzek.

– Velem kezdd, haver – kérlelt, mire nevetve löktem el őket magamtól. Apára pillantottam, akinek a jobb szeme rángatózni kezdett. A sárkányok nem engedik, hogy bárki meglovagolja őket, de a pegazusok kapcsán nem volt ilyen törvény. Elvárná tőlem, hogy egy sárkányhoz hasonlóan megtagadjam tőlük, vagy elfogadná, hogy az én rendem más szabályok szerint él? No nem mintha megkérdezném, teljesen egyértelmű volt, hogy mit válaszolna.

Hadley gondosan elrendezte a haját, majd csatlakozott hozzánk, de Ellis a szüleivel maradt, miközben az anyja a fülébe suttogott valamit.

– Fogadást kötünk a második elemünkre. Be akarsz szállni, Xavier? – kérdezte Hadley sötéten vigyorogva, majd tekintete Athenára siklott, és elidőzött a kék ruhából kivillanó dekoltázson, mielőtt visszanézett volna rám.

– Én arra fogadok, hogy Hadley-nek csak egy eleme lesz – ingerelte Athena, mire Hadley dühösen elfintorodott.

– Csak irigy vagy, amiért nekem lesznek a legjobb elemeim, Athena. Föld és tűz. – A hajába fúrta a kezét, hogy felhívja a figyelmet bicepszére, de Athena egy pillantásra sem méltatta az izmait.

– Nos, veled szemben én nem szeretném, hogy ugyanaz legyen a második elemem, mint a bátyámnak, mert veled szemben én nem vagyok egy szánalmas örökösutánzat. Víz és levegő lesz a két elemem, amivel tornádót keltek, és az általam teremtett tóba hajítalak, hogy belefulladjon a hiú segged.

A lábujjain rugózó Grayson nevetve vakkantott.

– Én talán levegő és tűz leszek, Hadley, és aztán tűzvihart nyomok rád.

Hadley a szemét forgatta.

– Hát persze, Gray.

– Szerinted mik lesznek a te elemeid, Xavier? – fordult felém Athena mosolyogva.

Vállat vontam.

– Őszintén szólva alig várom, hogy legyen elemem, nemhogy…

– Ugyan már! – bődült el apám hangosan nevetve, épp annyira hamisan, ahogy a képmutató partijain szokta. Megragadta a vállamat, elhúzott a többiektől, és Tory mellé állított. – Xavier büszkévé fog tenni minket a két elemével! – A szorítása fájdalmassá vált, mintha arra figyelmeztetne, hogy ki fog belezni, ha nem lesz két elemem.

De mit várt tőlem? Hogy majd puszta akaratból kihúzok a seggemből egy extra elemet? A csillagokon múlik, hogy mit ajándékoznak nekem.

– No, és te mire számítasz, Ellis? – kocogott hozzá Grayson, mintha csak egy pórázáról elengedett kutya lenne, és egyáltalán nem zavartatta magát a lány tartózkodásától: átkarolta a vállát, és a hajához nyomta az orrát.

Ellis felmordult, és ellökte magától.

– Fogalmam sincs, Grayson.

– Víz és levegő, épp úgy, mint Max – jelentette ki az anyja határozottan, és oldalba könyökölte Tiberiust, aki sebesen helyeselni kezdett.

– Így van, így van – bólogatott mosolyogva.

– És az Aer Házat választod majd, csak azért, mert a bátyád nem szeretné, hogy a tyúkszemére lépj, ugye? – ugratta tovább Grayson, mire Ellis legyintett.

– Oda megyek, ahova kedvem tartja – közölte hűvös mosollyal, mire Grayson újra felnevetett.

Hirtelen kitárult előttünk a kapu, és a szívem nagyot dobbant a mellkasomban, ahogy egy magas, sötét hajú nő jelent meg előttünk. Elég képet láttam már róla, hogy tudjam, Nova igazgató az. Kifejezetten sokat segített apámnak mostanság, anya azt mondta nekem, hogy egy levelet küldött neki, azt ígérve, hogy külön figyelmet szentel majd nekem. Nem igazán volt meglepetés számomra, hogy a Zodiákus személyzete apám ellenőrzése alatt áll, miután folyamatosan arannyal tömte őket, de ettől még nem volt ínyemre a tudat, hogy megfigyelés alatt fogok állni. Azonban a Zodiákus nagy hely, és kizárt, hogy Nova a nap minden egyes órájában szemmel tartson. Ráadásul már maga a tudat, hogy nem egy sárkány nagyúr fog a nyakamba lihegni a nap huszonnégy órájában, milliószor jobb, mint az eddigi életem, így győzelemnek könyveltem el a dolgot.

Nova mellett egy sápadt bőrű és hosszú, éjfekete hajú nő állt, aki fekete köntösében úgy festett, mint egy középkori boszorkány. Tisztelettudó pillantást vetett apámra és a többi tanácsosra, de volt a tekintetében valami, ami arról árulkodott, hogy nincs elragadtatva tőlük. Aztán Toryra nézett, rémülten felnyögött a láttán, és hirtelen felé lépett.

– Jól vagy, drágám?

– Jól vagyok – visszhangozta Tory üres hangon, a professzor pedig a hajába túrt, gyors pillantást vetett apámra, és rendbe szedte az arcvonásait.

– Jó estét, tanácsosok – szólalt meg Nova szélesen mosolyogva, és előreküldte kíséretét, hogy elvegyék a csomagjainkat tőlünk… azaz a hordárainktól. – Borzasztóan örülünk, hogy üdvözölhetjük gyermekeiket a Zodiákus Akadémián.

Olyan kétszáz gyerek állhatott még mögöttünk, de mindegy.

– Szokás szerint Zenith professzor vezeti végig az Ébredésüket – folytatta Nova. – Úgy véltük, hogy helyénvaló lenne, ha ötüket a többi diák előtt ajándékoznák meg a csillagok.

– Ó, semmi szükség sincs erre – tiltakozott Antonia mosolyogva, és Melinda is bólintott.

– Szerintem is így helyénvaló – jelentette ki apa ellentmondást nem tűrően, és maga elé intette Nova igazgatót és Zenith professzort.

Követtük őket a campuson át. Tory mellettem lépkedett, közönyösen nézett maga elé, csak néha pillantott ábrándos tekintettel apámra. A homlokomat ráncolva figyeltem, azt kívánva, bárcsak tehetnék valamit érte, de amikor találkozott a tekintetünk, láttam, hogy igazából itt sincs. Vajon hagyja apa visszatérni a Zodiákusra?

Borzasztó volt belegondolni abba, hogy apámmal összezárva raboskodik a házunkban. De képtelen voltam a közelébe férni egész nyáron, ahogy Darius is. Szóval mi a francot is tehettünk volna?

A csillagok fényében szeltük végig a gyönyörű campust, és hallottuk a mögöttünk haladó gólyák suttogását, akik rólunk beszéltek. Grayson flörtölő pillantásokat vetett az ő és Hadley nyomában kajtató rajongó csajokra. Ami azt illeti, egy csapat lány mintha egymás között pusmogva mutogatott volna felém. Hőség öntötte el az arcomat, és elfordultam tőlük, nehogy eltanyázzak a saját lábamban.

Egy széles tisztásra értünk, amit magas fű borított, Nova pedig a tisztást szegélyező fák alá küldte a többi elsőévest, majd a mező közepére vezetett engem, Toryt, a tanácsosokat és a gyerekeiket.

Jobb kedvre derültem a ránk váró örökösök láttán. Darius, Max, Seth és Caleb elegáns öltönyt viseltek, és láttam, ahogy szájuk mozogni kezd, miután megláttak minket. Caleb megragadta Darius karját, miközben a bátyám Toryra bámult. A testtartásából sugárzó feszültség láttán megsajdult a szívem, majd határozottan biccentett. Minden bizonnyal egy némabuborék alatt beszéltek, de közeledtünkre eloszlatták, és felénk léptek, hogy üdvözöljék a családtagjaikat.

Darius magához vont, és a fülembe suttogott:

– Ez a te estéd, Xavier. Élvezd ki.

Rámosolyogtam, miután elengedett, de azonnal elhalt a mosolyom, ahogy a tekintete újra Toryra irányult, aki tudomást sem vett róla. Fájt így látni kettejüket. Nem volt elegendő a csillagok átka, apámnak ezt kellett művelnie velük? Ez nem volt helyénvaló. Néha egyáltalán nem hittem a csillagokban. A rengeteg szarság után, amit a sorstól kaptunk mostanság, nehéz volt elhinni, hogy mellettünk állnak.

– Kezdjük! – szólalt meg Zenith lelkesen.

A szívem vadul zakatolt, miközben ötünket egy körbe állított, a szüleink és Tory pedig mögénk álltak. Könnyebb volt összpontosítani úgy, hogy végre nem láttam az apámat, és a velem szemben álló Hadley-re mosolyogtam, aki önelégült vigyort vetett rám.

Zenith közénk állt, Nova pedig kilépett a körből, mire a két oldalamon álló Athena és Grayson megragadta a kezemet.

– Ez az, fogjátok meg egymás kezét – pillantott végig rajtunk Zenith.

Ellis és Hadley megfogta egymás kezét, majd az ikrekét, így egy kört alkottunk.

– Óriási örömömre szolgál, hogy én ébreszthetem fel az elemeiteket ma este – jelentette ki Zenith. – Emeljétek az égre a szemeteket. Eljött az ideje, hogy a csillagok felkeltsék belső erőtöket.

Hátrahajtottam a fejemet, és széles vigyor ült ki az arcomra, elvégre a francba is, végre megkapom a mágiámat. Nem leszek többé teljesen tehetetlen. Képes leszek tanulni, erősebbé válni, és talán segíteni a bátyámat és barátait a sárkányseggfej ellen, aki az apámnak nevezi magát.

A csillagok végeláthatatlanul fényesen ragyogtak, mintha milliónyi szem figyelte volna az alattuk elterülő világot. Éreztem a levegőben lüktető erejüket, ami lelkesedéssel árasztotta el az ereimet. Lehet, hogy a csillagok pöcsök voltak, de ma este legalább egy jó dolgot tesznek velem.

– Virtus aquae invocabo! – kiáltotta Zenith feléjük.

A levegő mozdulatlanná vált, és visszafojtott lélegzettel várakoztam, miközben csend borult körülöttem a világra. Majd vízcseppek záporoztak az arcomra, és nevetve fogadtam a belém áradó víz elemet, ami kiáradó folyóként öntötte el a testemet.

Ellis felnevetett, és izgatott tapsolás hallatszott mögöttem.

– Ez az én lányom! – kiáltotta Ellis anyja, Tiberius pedig örömteli kiáltást hallatott.

– Remek, ti ketten rendelkeztek a víz elemével – jelentette be Zenith.

– Szóval akkor nem fojtasz vízbe, Athena – vigyorgott Hadley gúnyosan, mire Athena kiöltötte rá a nyelvét.

Nagy levegőt vettem, miközben a mágia bennem örvénylett. Kétségkívül két elem erejét bírtam. A csillagjegyem a tűzhöz kötött, így ugyanazokkal az elemekkel rendelkezem, mint a bátyám. Alig vártam már.

– Mindenki összpontosítson az égre. Rogo vim aeris! – kiáltotta Zenith az égbolt felé.

Grayson és Athena haja lobogni kezdett az általam nem érzett széltől, és izgatottan felkiáltottak.

– Remek, mindkettőtökben felébredt a levegő elem – közölte velük Zenith, én pedig rájuk mosolyogtam. – Invoco virtutem ignis! – kiáltotta el aztán magát, mire hő csapta meg a lábamat, és nevetve néztem a körülöttem lángoló tűzgyűrűre.

– Ez az! – rikoltotta Hadley, akit szintén lángok vettek körül.

Elvigyorodtam a szájából előbukkanó agyarak és a szemében villanó vérszomj láttán, ahogy megnyilvánult a rendje.

Az örökösök éljenezni kezdtek mögöttünk, és hirtelen úgy éreztem, hogy semmi sem törölheti le az arcomra kiülő vigyort. Szabad voltam, és nemsokára megtanulom használni az erőmet az akadémián, ahová egész életemben vágytam. Ez a nap lassan jobb lesz, mint az első repülésem pegazusként.

– Csodálatos, Xavier – hallottam meg anya hangját.

Kihúztam magam, miközben az elemi hő végigáradt a testemen, felmelegítve minden egyes porcikámat, és megéreztem, milyen az igazi hatalom.

– Ó, a francba. – Hadley szeme elsötétült, és Zenith felé lódult, aki gyakorlott mozdulattal felajánlotta neki a karját, mint aki ezerszer csinált már ilyet. Hadley agyarai a bőrébe vájtak, és mohón ivott, hogy kielégítse vérszomját. Végül kihúzta agyarait Zenith testéből, és elégedetten vigyorogva lépett vissza a körbe.

– Bírjátok a tűz adományát, Xavier Acrux és Hadley Altair – jelentette ki Zenith, és éreztem, ahogy minden tekintet rám tapad, miután még senki sem részesült egy második elemben. De az utolsó a föld volt, amit Hadley biztos megkap Szűzként, és valószínűleg mások is. Újra az égre szegeztem a tekintetemet, miközben Zenith az utolsó parancsát harsogta a csillagok felé:

– Rogo vim terrae!

A földre néztem, és megláttam a Hadley lába mellett sarjadó füvet, ami pár pillanattal később körbeölelte az egész testét. Ugyanaz történt az izgatottan nevető és ujjongó ikrekkel. Ellisre pillantottam, de semmit sem láttam, és eltartott egy pillanatig, míg felismertem a szeméből sütő iszonyatot. Valami a kezemet csiklandozta, és ahogy odanéztem, elhűlve láttam, hogy az én testemet is fűszálak ölelik körül.

– Azta – nyögtem.

– Három eleme van! – kiáltotta anya döbbenten, és a családom felé fordultam.

Apa olyan büszkeséggel teli pillantást vetett rám, amiben még sohasem volt részem nyavalyás életem során.

– A fiamnak három eleme van! – nevetett, majd tapsolni kezdett, mire nagyot dobbant a szívem. Még mindig seggfej volt, de én a jelek szerint balek, mert mindig is arra vágytam, hogy úgy nézzen rám, mint ebben a pillanatban, és borzasztóan jó érzés volt.

Darius úgy vigyorgott, mint a tejbetök, a többi örökös pedig döbbenten bámult rám. Nagyon furcsa érzés volt a figyelem középpontjában lenni, miután annyira sok időt töltöttem elzárva, rejtegetve, levegőnek nézve. De bejött a dolog.

Tiberius zokogó feleségét vigasztalta, nekem pedig megsajdult a szívem Ellis dühvel és fájdalommal teli üvöltését hallva. Csak egyetlen elemmel bírt, és szar érzés lehetett neki látni, hogy mindenki másnak több erő adatott meg nála. Max alig tudta visszafojtani a kárörvendő röhögést, a többi örökös pedig nekiesett, és hirtelen nevetve civakodni kezdtek. De nehéz volt másra figyelnem, mint apám arckifejezésére. Arra, hogy életemben először vett engem tündérszámba. Hirtelen görcs mart a gyomromba, és a boldogságom egy szempillantás alatt elillant, amint rájöttem, hogy ez mit jelent.

Átkoztam a csillagokat és újabb seggfej húzásukat, mert bármennyire is örültem az erőnek, amire igazán vágytam, az egy apám figyelme nélküli élet volt. De mostantól még jobban figyel, mint eddig, az irányítása alatt tart majd, és gondoskodik róla, hogy minden egyes újság az én képemmel legyen tele. Elborzadva döbbentem rá a kijózanító igazságra: sosem leszek szabad igazán.


DARCY

Harmadik fejezet

Panaszosan nyöszörögve riadtam fel az Atlaszom ébresztőjére, ami azt közölte velem, hogy ideje indulnom. De bármennyire is korán kelő voltam, ma képtelen voltam mozgásra bírni magamat. Alig három órát sikerült aludnom, miután az éjszaka nagy részében nimfákra vadásztunk.

Valami megmozdult az ágyon, és az ujjaim puha szőrt érintettek, ahogy oldalra fordultam a mellettem lévő test hívogató melege felé. Seth farkasalakja óriási volt, de valahogyan képes volt beférni az egyszemélyes ágyamba anélkül, hogy agyonnyomott volna. Nem kértem meg rá, hogy velem legyen a palotában, de gyakran így tett. Ahogy a többi örökös is.

Egy újabb nyögés közölte velem, hogy van még velünk valaki, és ahogy résnyire nyitottam a szemem, a fehér szőrszálaktól homályosan megpillantottam az ablak mellett takaróba burkolózva heverő Maxet, aki aztán kómásan felkönyökölt.

– Miért nem mentél vissza a szobádba Dariusszal és Calebbel? – kérdeztem tőle nagyot ásítva, miközben felültem.

– Az volt a terv, de aztán megérintettem ezt a takarót, és annyira puha volt. Miből készült ez, kicseszett felhőkből? – simogatta végig. – Mindegy, úgy idefészkeltem, mint egy tibériai patkány, és letáboroztam itt. Szóval… akkor ez most már az én takaróm, ugye?

Felhorkantam.

– Persze… vedd el nyugodtan.

Seth továbbra is teljesen ki volt dőlve, kilógó nyelvvel fúrta bele a fejét a takaróba. Idióta blöki.

Az éjjel hosszan beszélgettünk még a nimfavadászat után, megpróbáltunk új módszereket kitalálni Tory megmentésére, új cselszövéseket Lionel elpusztítására, de Xavier volt a fő téma. Három kicseszett elemmel bírt, és az örökösök elmondása alapján Lionel baromi boldog lett tőle. Örültem Xavier sikerének, de bármi, ami boldoggá tette Lionelt, újabb fejberúgásnak ért fel.

Összetört a hír, hogy Tory is ott volt Xavier Ébredésénél, a campus kellős közepén. Most pedig újra eltűnt, és fogalmam sem volt róla, hogyan akadhatnék a nyomára. Egyedül a nimfavadászattal tudtuk elterelni a figyelmünket a helyzetünkről, de már ez sem volt elég. Ráadásul nem volt elég, hogy magamban kellett kivárnom, amíg az örökösök végeznek a gólyák szívatásával, az egészről az első Zodiákuson töltött estém ugrott be, amitől csak még jobban hiányzott Tory.

Felkaptam a legutóbbi Astrumtól származó tarot-kártyát az éjjeliszekrényemről, és megfordítottam. A Keressétek a bukott vadászt felirat csillámló ezüst betűkkel bámult vissza rám. Miután Orion neve a Vadász csillagképhez kapcsolódik, Darius beszélt vele a kártyáról. Arra tippeltek, hogy Orion apjához és a naplójához lehet köze, de tudtommal Orion semmire sem jutott a napló megfejtésével. Nem beszélhettem vele közvetlenül, de Darius közvetített köztünk. Ez volt mostantól az életünk. Tőle elvágva élni, mintha sosem adtam volna neki a szívemet, mintha sosem fogadtam volna meg, hogy történjék bármi, örökké szeretni fogom.

Belesajdult a szívem a gondolatba, hogy Tory nélkül kezdem el a tanévet. A nyár hosszú volt és fájdalmas, és meg kellett találnom a módját a szívem megkeményítésének, hogy valahogy átvészeljem. Orion, majd Tory elvesztése majdnem szétzúzott. Egyetlen dologba kapaszkodhattam, egy világos célba: bármit megteszek, hogy elpusztítsam Lionelt, és gondoskodjak róla, hogy sose rakhassa az utálatos seggét a trónra. Elragadom tőle a testvéremet, és kiégetem belőle az árnyakat. Amint rájöttem a módjára.

Hónapok óta gyakoroltunk Dariusszal, de bármit is tettem, képtelen voltam rájönni, hogy én hogyan szabadultam meg az árnyaktól. Seth haldoklott, Clara épp végezni készült mindannyiunkkal. Lehetetlen volt újrateremteni ezeket a körülményeket, de Darius mindenre hajlandó volt. Csak épp semmi sem jött be. De előbb-utóbb sikerülni fog. És amint sikerül vele, képes leszek megtenni Toryval, Xavierrel és… Orionnal.

A szívembe éles fájdalom nyilallt, és kipattantam az ágyból. Nem voltam hajlandó a bánatomba temetkezni.

– Geraldine ma jön – közöltem Maxszel, akinek az arcára izgatottság ült ki egy pillanatra, majd megjátszott közönnyel vállat vont, és a hajába túrta a kezét, mint akit egyáltalán nem izgat a dolog. Kinőtt a mohawk frizurából, egyenletesen rövidre vágott hajától érettebbnek tűnt.

– És? – kérdezett vissza, majd felállt, és kinyújtoztatta izmos karját a feje felett. Csak egy halrajokkal díszített bokszeralsó volt rajta, és elvigyorodtam a látványtól.

– Biztos bejön neki majd a szerelésed – ugrattam, majd a fürdőszobába slisszoltam, és becsaptam magam mögött az ajtót.

Kibújtam a pizsamámból, lezuhanyoztam, és megmostam sötétkék hajamat, kábé ezredszer gondolkozva azon, hogy zöldre vagy vörösre fessem-e, vagy hagyjam a fenébe az egészet, és térjek vissza az eredeti hajszínemhez. De hiába vettem új hajfestéket, képtelen voltam rávenni magam. Nem Orion miatt. Cseszd meg, Orion. Valami más tartott vissza. Talán nem akartam elengedni a lányt, aki azelőtt voltam, mielőtt elragadták volna tőlem azt a két személyt, akiket a legjobban szeretek az egész világon. De talán itt az ideje elfogadnom, hogy az a lány halott, és az új verzióm falakkal körbevett szívvel él, és legfőbb vágya, hogy Lionel sose kaparinthassa meg a trónt.

Az örökösök segítettek gyakorlottabbá válni a harcban, de semmi sem ért fel a Zodiákusban nyújtott képzéssel. Vannak dolgok, amik időt emésztenek fel, és itt kellett lennem, hogy tovább harcolhassak a testvéremért. Megtalálom a módját, hogy kiszabadítsalak az árnyak közül, Tor, csak tarts ki.

– Tali reggelikor, kicsi Vega! – kiáltotta Max a csukott fürdőszobaajtó túloldaláról, majd kiment a szobámból.

– Szia! – kiáltottam utána, és végre elszakítottam a tekintetemet a tükörről. Bejött a hajam, szóval mi a francért kellene változtatnom rajta? Az új énem új jelentést adhat neki. Nem muszáj, hogy bármi köze legyen a hajamnak hozzá. Ahogy mondta, a kék királyit jelent Szoláriában. És nekem a kék azt jelenti: te.

Húzz a fejemből.

Magam köré tekertem egy törölközőt, kinyitottam a fürdőszoba ajtaját, és szitkozódni kezdtem, amiért Seth még mindig az ágyamban hevert. Meg sem mozdult az elmúlt percekben, viszont átalakult, így most premier plánban tanulmányozhattam méretes farkát.

– Seth! – csattantam fel, majd felkaptam egy párnát Max kuckójából, és méreteset sóztam vele a farkára, hogy végre eltegye.

Kutyaszerű vinnyogást hallatva ugrott fel, majd villámgyorsan elkapta a csuklómat.

– A picsába – nyögte. – Hogy merészeled?

– Ha közszemlére akarod tenni a pöcsödet, akkor legközelebb inkább aludj a saját ágyadban – közöltem vele szenvtelen hangon, mire félrehajtotta a fejét, és kölyökkutyaszemeket meresztett rám.

– De szükséged van rám – felelte.

– Nincs szükségem rád, Seth – nevettem, de ő komoly képet vágott.

– Tudod, hogy mostanság beszélsz álmodban? Folyamatosan azt hajtogatod, hogy „Segíts, Sethy, öleld meg a cuki kis seggemet. Gyalázz meg, Sethy, gyalázz meg!”.

– Aha, persze. – A ruhásszekrényemhez léptem, elővettem az egyenruhámat, majd sóhajtva futtattam végig a kezemet a blézeren lévő címeren. Elszorult a torkom, ahogy eszembe jutott Tory. Itt kellene lennie. Nem akarom nélküle csinálni ezt.

A hirtelen fájdalom olyan volt, mintha egy kést forgattak volna meg a zsigereimben. Mostanság sosem éreztem magamat egésznek. Tory nélkül mintha félbevágtak volna. Együtt alkottunk egy egészet. Mindig is így volt, és mindig is így kellene lennie.

– Látod – mondta Seth sötét hangon. – Bármikor, amikor elgondolkozol, vagy Tory, vagy Orion jár az elmédben. Róluk beszélsz álmodban.

– Nem beszélünk Orionról – mormoltam.

– Tudom… de ez nem jelenti azt, hogy túl lennél rajta.

– Rendben vagyok – mordultam fel. – Megtörtént, túl vagyok rajta.

– Aha – rázta meg a fejét, nekem pedig tűz lobbant az ereimben, és felé léptem.

– Hoppá, szó szerint lángol a szemed – kuncogott Seth, majd kikelt az ágyból, és megfontoltan felhúzta a bokszeralsóját. – Ma biztosan Orionon jár az eszed.

– Hagyd abba – vicsorogtam, de igaza volt. Újra Orionnal álmodtam, ahogy átölel, megcsókol, és nem árul el. A jó dolgokról. Kár, hogy tönkretette.

– Darcy – nézett rám Seth gyengéden. – Tudod, hogy beszélhetsz róla velem, nem kell az egészet magadban tartanod.

Megráztam a fejemet. Az Orion okozta seb újra vérezni kezdett bennem, de a francba vele.

– No, és mit szólnál ahhoz, ha elárulnék neked egy titkot cserébe egy titkodért? – ajánlkozott, mire a homlokomat ráncolva intettem neki, hogy forduljon meg, hogy végre felöltözhessek.

Elfordult, én meg úgy döntöttem, hogy a fenébe is, túlságosan izgató ez az ajánlat.

– Oké, halljam.

– Esküdj meg, hogy utána te is elárulsz egyet – mondta határozottan.

– Rendben – bólintottam. – Halljuk.

– Nem mondhatod el senkinek – morogta, mire még inkább érdekelni kezdett a dolog.

– Esküszöm a csillagokra, meg az egész hóbelevancra.

– Lehet, hogy tényleg meg kell esketnem téged rájuk – közölte fojtott hangon.

– Hát persze. – Felhúztam az alsóneműmet, majd végigfuttattam a kezemet a hajamon, hogy megszárítsam a levegőmágiámmal.

– Rendben, szóval… Bele vagyok zúgva valakibe. Teljesen titkos a dolog.

– Istenem, ugye nem kezdesz el nekem újra a Holdról hadoválni? – nyögtem fel. Mióta ellátogatott a francos Holdra, folyamatosan arról áradozott. Mintha valamiféle holdvarázslóvá vált volna. Persze menő volt, amikor először dumált róla, de négyhétnyi folyamatos sztorizás után meglehetősen unalmassá vált.

Seth kuncogni kezdett.

– Nem, de erről eszembe jut, amikor a Holdon voltam, és bedugtam a farkamat egy lyukba. Szó szerint megdugtam a Holdat.

– Azta! – nevettem fel megjátszott izgalommal. – És szó szerint elmondtad minden egyes apró részletét.

– Oké, oké, igazából nem a Holdról van szó. Ez egy másik belezúgás.

– Oké… – Kivártam egy kicsit, miközben felhúztam a blúzomat, de Seth nem folytatta.

– Seth?

– Ez meglehetősen komoly dolog.

– Minden egyes belezúgásod komoly dolog. Pár napja egy sütibe zúgtál bele, és legalább nyolc óráig csak nézted ahelyett, hogy megetted volna.

– Azok a csokis sütik farok alakba voltak elrendezve! – tiltakozott, mire felhorkantam. – Mindegy, ez teljesen más.

– Milyen? – nógattam, miközben magamra kaptam a blézeremet, majd elővettem egy pár térdzoknit, és az ágy szélére ültem, hogy felhúzzam.

Seth hátrapillantott a válla felett, majd felém fordult, miután rájött, hogy teljesen felöltöztem.

– Egy… egy barátba való belezúgásról van szó – mondta szemérmesen, és esküszöm, ha épp farkas formában lett volna, cukin a fejére lapította volna a fülét.

– Tényleg? – kérdeztem a homlokomat ráncolva.

– Tényleg. Mégpedig… Calebbe – suttogta félénken, nekem pedig leesett az állam döbbenetemben.

– Ne már – nyögtem.

– De már – felelte ferdén mosolyogva. – Igazából mindig dögösnek találtam, de mostanság… – Beletúrta a kezét kócos hajába, én pedig felugrottam, és átöleltem.

– Ez annyira jó! Elmondtad már neki?

– Annyira jó? – horkant fel. – Egyáltalán nem jó, annak az egyszerű ténynek köszönhetően, hogy Caleb heteró. Szóval nyilván nem mondtam el neki. És ha bármit is mondasz neki, babám, akkor eltángálom a seggedet.

– Semmit sem mondok neki – nevettem fel. – Becsszó. De ettől függetlenül beszélned kellene vele.

– Á! – legyintett, mire komoly pillantást vetettem rá.

– Seth Capella, az életet egyáltalán nem lehet biztosra venni, és abból kiindulva, amit éjszakánként művelünk, bánni fogod, ha bármi történik Calebbel, neked pedig nem lesz több esélyed elmondani neki.

– Nem fogunk meghalni – vonta meg a vállát. – Mi vagyunk az örökösök és a vad hercegnő. Darcy és a fiúk. Farkascsávó, Harapdi C, Kopoltyúkirály, Dragzilla és az Álomfőnix.

– Rendben, először is soha a büdös életben ne használd többet ezeket a neveket, másodszor pedig nem vagyunk halhatlanok, Seth. Csak… csak ne tegyél úgy, mintha ez örökké tartana, oké? – kérleltem. – Sosem tudhatod, hogy mikor húzzák ki a lábad alól a talajt. – Hirtelen összeszorult a torkom, és elcsuklott a hangom.

Seth felém lépett, és halkan vinnyogva hátrasimított egy hajtincset a fülem mögé.

– Minden rendben lesz velünk.

– Én már nem hiszek ebben – ismertem be. – Régebben azt gondoltam, hogy előbb-utóbb minden megoldódik, de mostanság… – Lehajtottam a fejemet, megpróbáltam elfeledkezni a lényemet kitöltő ürességről, de az éhes bestia volt. Néha úgy éreztem, hogy mindent felfal belőlem, míg végül semmivé válok. Ha nem munkált volna bennem az akarat, hogy megmentsem a testvéremet, és térdre kényszerítsem Lionelt, biztos vagyok benne, hogy már rég bekebelezett volna.

Seth megragadta az államat, és felemelte a fejemet, hogy a szemébe nézzek. Az írisze mély- és földbarna volt, tele reménnyel és optimizmussal, amit már nagyon régóta nem éreztem. A látványa megérintette a lelkemet. Mindig is éreztem valamiféle köteléket köztem és Seth között, de nem értettem, mi lehet az, amikor annyira kegyetlenül bánt velem. Azonban mostanra egykori ellenségem egyik legkedvesebb barátommá vált. Bár még mindig árnyékát vetette ránk a fájdalom, amit okozott, a gyűlöletemet egy rá jóval méltóbb személyre tartogattam.

– Tartozol nekem az igazsággal, babám. És addig nem mész ki a szobából, amíg elő nem állsz vele.

– El tudnám porolni a seggedet, Capella – figyelmeztettem, mire elvigyorodott.

– Hajrá! – Kivillantotta a fogait, én pedig nagy levegőt vettem. – Szóval mi a titkod? Mit érzel valójában, miután már ennyi ideje nem vagy Baromarcú professzorral?

Ellenálltam a késztetésnek, hogy kirohanjak a szobából. Végül is ígéretet tettem. Így aztán nagyot nyeltem, és a szemébe néztem.

– Az én titkom az, hogy valószínűleg életem végéig Lance-ről fogok álmodni. Hiányzik, vágyok rá, de amint felébredek, úgy teszek, mintha sosem találkoztunk volna. Mert ezt kérte azzal, hogy elárult. Most pedig már nincs itt, és sosem fogadom vissza. Ahogy mást sem. Képtelen vagyok bárkiben bízni.

– Nem bízol bennem? – nyüszítette Seth.

– Nem. Egyetlenegy valakiben bízom az egész világon, és ő most egy szörny rabságában van. De amint visszaszerzem, a közelemben tartom, és ez elég lesz nekem.

Seth felém nyújtotta a kezét, de elütöttem magamtól. Utáltam a szemében megvillanó fájdalmat, ahogy az egész lényemet kitöltő kínt is.

– Ez nem lesz elég – suttogta szomorúan, én pedig megfeszítettem az állkapcsomat, és megpróbáltam megfeledkezni a mellkasomban sajgó ürességről.

– Elég lesz – mordultam fel, majd elléptem mellette, felkaptam a táskámat és az Atlaszomat az éjjeliszekrényről, és kiléptem az ajtón.

Seth egy szál alsóneműben követett a folyosóra, a szobámban hagyva a ruháit. Esküszöm, ha újra a fiókjaimba pakolja a cuccait, mint a palotában művelte, akkor legközelebb tökön rúgom, nem pedig egy párnával csapok oda.

A tekintetem Diego régi szobájának ajtajára vándorolt a folyosó túloldalán. Összeszorult a torkom, és gyász perzselte végig lelkemet, mielőtt erővel elszakítottam volna a tekintetemet onnan. Nem tudtam, hogy mi történhetett Diego holmijával, de a szobát kiürítették, és nyoma sem maradt ott Diego létének. Valószínűleg egy elsőéves költözött be tegnap éjjel, és nemsokára senki sem fog emlékezni rá. Folyamatosan haltak meg tündérek Szolária-szerte, szóval nem sokakat fog izgatni a dolog. Elmondtam Sofiának és Geraldine-nak, hogy mi történt vele, most már mindent tudnak. Nem láttam értelmét, hogy eltitkoljam előlük, és úgy voltam vele, hogy az egyre nagyobb hatalmat gyűjtő Lionel árnyékában az a legjobb, ha felkészülnek a rájuk váró veszélyre.

Geraldine nagyon a lelkére vette a dolgot, és bejelentette, hogy Diegót jegyzi fel az Újjászületettek háborúja első hivatalos FAR-áldozataként. Amikor megkérdeztem, hogy az meg mi a franc, közölte, hogy ez lesz a hivatalos neve a trónért folytatott harcnak, ami mindörökké fennmarad. Azt is hozzátette, hogy még csak most vágtunk bele a hatalomra kerülésünk történetébe. Teljes őrületnek tűnt az egész, de akár tetszett, akár nem, Geraldine hivatalos feljegyzéseket készített az „utókor” számára, és elég jól ismertem már ahhoz, hogy ne próbáljam lebeszélni róla.

Elértünk a lépcsőhöz, ahol megálltunk elbúcsúzni, de ahogy Seth átölelt, éktelen nyivákolás ütötte meg a fülemet. A lépcsőn felnézve megláttam Kylie-t, aki elhűlten meredt ránk. Eszembe jutottak a bíróság előtt rólam és Orionról előadott ördögi hazugságai, és forrni kezdett a vérem.

– Szóval most már hivatalosan is együtt vagytok? – nyögte ki, és az ajka remegni kezdett.

– Hallottál valamit? – ráncolta Seth tanácstalanul a homlokát, én pedig vállat vontam, és elfordultam Kylie-tól.

– Nem, valószínűleg a szél volt az – feleltem. – Szia!

– Szia, babám – dorombolta olyan hangon, amit direkt Kylie kínzására vett elő, és ahogy elindult felfelé, hallottam Kylie rimánkodását.

Az Atlaszom megrezzent a zsebemben, és ahogy elővettem, láttam, hogy a nevem említésre került egy Roxanya Vega lemond a trónigényéről című cikkben.

A szívem kihagyott egy ütemet, a tüdőm összeszorult. A képernyőre meredve beleütköztem pár elveszettnek tűnő elsőévesbe, miközben kitántorogtam az Aer Ház ajtaján.

A cikkre koppintottam, tudva jól, meg fogom bánni, de tudnom kellett. A csillagokra, mit művelt Tory?

Roxanya (Tory) Vega exkluzív interjúban jelentette be tegnap este az Égi Időknek, hogy lemond Szolária trónjáról, és teljes mértékben támogatja Lionel Acrux nagyurat. A Vega hercegnő már korábban nyíltan elhatárolta magát testvérétől, Gwendalina (Darcy) Vegától, miután egy viszály miatt elváltak útjaik.

Miután július során hírek kaptak szárnyra arról, hogy Gwendalina felgyújtotta Stella Orion házát, egyértelművé vált instabilitása. Lehetséges, hogy a kegyetlen támadás bosszú volt Stella Orion lapunknak adott interjúja miatt, amelyben kijelentette, hogy a fia inkább legyen a börtönben, mint egy Vegával? Erre talán sohasem derül fény. (A 23. oldalon további részleteket olvashatnak az Orion-Vega botrányról, egyben pedig egy interjút Honey Highspell-lel, akinek állítása szerint Lance Orion egy sötét Vega-összeesküvés áldozata).

Mindent egybevéve úgy tűnik, Roxanya Vegának nem volt más választása, mint elhatárolódnia saját vérétől és húsától, azt állítva, hogy Gwendalina „lobbanékony”, „kiszámíthatatlan” és „erőszakos” magatartást tanúsított az elmúlt hónapok során.

Forrásaink a Zodiákus Akadémián megerősítették, hogy Gwendalina önállóan kívánja megszerezni a trónt, és az utóbbi időben minden kapcsolatot megszakított a testvérével. Roxanya bátran állást foglalt testvérével szemben, és az Acrux család segítségét kérte. Többen ezt becsületes és tisztelettudó lépésnek nyilvánították, miután a tanácsosok a Vad Király halála óta eltelt időszakban békében uralták Szoláriát.

Valószínűtlen, hogy Gwendalina bármikor valóra váltaná a királyság meghódításáról szőtt álmait, de nem zárhatjuk ki. Csak remélni lehet, hogy ebben az esetben nem apja vérrel és halállal teli útját követi majd…

Abbahagytam az olvasást, a vér a fejemben lüktetett, miközben elraktam az Atlaszomat, és ádázul morogni kezdtem. A Gömb felé csörtetve azon gondolkoztam, vajon mit művelt Lionel Toryval. Mindent eltorzított, úgy tett, mintha Tory őt akarná, mintha őt választotta volna helyettem. Gyomorforgató volt, legszívesebben letéptem volna Lionel fejét.

Perzselő tűz lobbant a bőröm alatt, ahogy a főnixem szabadulni vágyott. A szemem sarkából mozgást pillantottam meg, és arrafelé lendültem, a tenyeremben tűz kelt életre. Caleb torpant meg mellettem.

– Nyugi, drágám. Ha jól sejtem, láttad a cikket – mondta, miközben eloszlattam a lángokat.

– Igen – vicsorogtam. – Hogyan merészeli ezt művelni vele az a seggfej? Nincs joga hozzá.

Caleb szomorú pillantást vetett rám.

– Rendbe hozzuk. Visszaszerezzük Toryt.

– Hónapok óta ismételgetjük ezt – ráztam meg a fejemet hevesen lélegezve, majd némabuborékot varázsoltam körénk. – De még ha ki is tudnám égetni belőle az árnyakat, hogyan tudnánk a közelébe kerülni?

Caleb beletúrt göndör, szőke fürtjei közé.

– Darius képes bejuttatni minket a házba.

– És azzal mire megyünk? Lionel olyan helyre zárta őt, amit nem tudunk elérni. És még ha tudnánk is, hogy hol tartja fogságban, kétlem, hogy anélkül a közelébe férkőzhetnénk, hogy riasztana egy védővarázslat, vagy… – Tehetetlenül ráztam meg a fejemet.

Ezt már százszor átrágtuk. Hacsak Lionel nem dönt úgy, képtelenek leszünk Tory közelébe kerülni. Ez pedig elviselhetetlen volt.

Caleb megfogta a vállamat, én pedig szomorú mosolyt vetettem rá.

– Nem adjuk fel – suttogtam, mire ő határozottan bólintott.

– Soha. Talán Gabriel többet lát majd? – kérdezte reménykedve.

Gabriel a nyáron jött el hozzám, miután meghívtam az összes örököst és Geraldine-t a palotába, közölvén, hogy ideje elmondani nekik az igazságot. Bizonyították már barátságukat a Vegák iránt, és rájuk bíztuk titkunkat: Gabriel a testvérünk. Emellett pedig korunk legnagyobb látnoka.

– Remélem – sóhajtottam, mire bátorító mosolyt vetett rám, bár a tekintetében látható sötétség elárulta kételyeit is.

Miután Clara és a nimfák rejtve tartották Lionel lépéseit, lehetetlen volt, hogy Gabriel bármi kézzelfogható segítséget nyújtson nekünk Tory megtalálásához, főleg úgy, hogy ennyire mélyen elveszett az árnyak között. Darius pedig azt mondta, hogy nem használhatjuk az árnyakat sem Lionel követésére, mert Clara megérezné. Dühítő volt az egész.

A Gömbhöz érve eloszlattam a némabuborékot, Caleb pedig előreengedett az ajtónál. A hely csoportokba tömörülő elsőévesekkel volt tele, akik zavartan nézegettek mindenfelé – gondolom, így festhettem én is tavaly. Jó páran felénk pillantottak, majd suttogni kezdtek egymás között. A tekintetem az örökösök testvéreinek asztalára kúszott, akik az örökösök vörös kanapéja mögött foglalták el a helyüket. Xavier nem volt közöttük, és a homlokomat ráncolva kutattam utána egészen addig, míg megláttam Geraldine-t, aki épp két tál bagelt kapott fel a FAR asztaláról.

– Úrnőm! – kiáltotta el magát, és fékevesztett vonatként robogott felém, nyomában bagelek repültek mindenfelé.

Felnevettem, ahogy összeütköztünk, és magához szorított; vaj és friss kávé illata vette körül.

– Később találkozunk, Darcy – lőtt el Caleb, hogy egy kávét szerezzen, én pedig levegő után kapkodtam Geraldine dús kebléhez préselődve.

– Én is örülök, hogy látlak, Geraldine – nyögtem.

Geraldine végül elengedett, alaposan szemügyre vett, majd zokogni kezdett.

– Ó, mérgezett mangók, nem bírom elviselni ezt a látványt. A félelmetes másik feled, a tüneményes testvéred, a páratlan párod… sehol! Sosem volt még ekkora bánat a csillagok alatt. Látni téged magányosan, ahogy a sors ajtaján át egy tőle eltérő útra lépsz. Felségsértés!

– Csitt. – Megveregettem a vállát, miközben mindenki ránk meredt. – Majd megoldjuk.

Geraldine tovább bömbölt, és vöröslő, könnyben úszó szemmel nézett rám.

– Az az ördögi, selejtes sárkány! Tőlem aztán megkapja, ami jár neki! Kikaparom a szemét, kisütöm, és egy strüblire rakom dísznek!

Visszavezettem a FAR asztalához, ahol a klubtagok aggódva szemlélték vezetőjüket. Justin felpattant a székéről, és átölelte a továbbra is hangosan zokogó Geraldine-t.

– Minden rendben, Grussy – csitította.

Az asztal másik oldalán ülő Sofiára és Tylerre pillantottam, és némán intettem nekik.

– Mi a picsa? – tűnt fel Max hirtelen. Ellökte Justint Geraldine-tól, majd átölelte a lányt. – Miért sírsz?

– Vedd le rólam az uszonyodat, te lepedékes laposhal! – förmedt rá Geraldine, majd ellökte magától, és szipogva összeszedte magát. – Most pedig húzz vissza a lazacpocsolyádba! – Elhessegette magától Maxet, majd magasra emelt fejjel megkerülte az aszalt, és leült a helyére.

Dustin leporolta a vállát, mintha Max összepiszkolta volna a ruháját, majd kidüllesztette a mellét, hogy akkorának tűnjön, mint az örökös, akivel balga módon szembeszállt.

– Ne próbáld megmondani Grussynak, hogy mit csináljon – közölte csípőre tett kézzel –, különben velem gyűlik meg a bajod.

– Igen? – vicsorogta Max Justin felé pördülve. – És mit csinálsz? – Kihúzta magát, de becsületére legyen mondva, Justin meg sem rezzent.

– Talán írok egy határozott levelet az apádnak – közölte gőgösen.

– Ugyan, üljél már le, te bátor bőregér! – kiáltott fel Geraldine. – Értékelem a dolgot, de én is képes vagyok határozott szavakat intézni ehhez a tébolyult tintahalhoz!

Justin duzzogva visszaült, de Geraldine megveregette a kezét, amitől kicsit megenyhült.

Max morgott valamit, majd visszament az örökösök kanapéjához. Én is leültem, miközben újra beszélgetés moraja töltötte meg az étkezőt. Sorra jöttek létre a némabuborékok, és nem volt nehéz kitalálni, hogy mi és ki a legnépszerűbb téma.

– Láttátok a cikket? – kérdeztem Sofiától, aki szomorúan bólintott, miközben Tyler dühösen felszisszent. Olyan tízkilónyi izmot szedhetett magára a nyár során, és ezüstcsillámtól csillogó haja most piszkosszőke színű volt.

– Anyukám ír majd valamit a Napi Szoláriába, hogy ellensúlyozzuk – ígérte. – Csinálhatnánk még egy interjút.

Biccentettem, majd elvettem egy bagelt az asztalról. A lehető legtöbb interjút adtam, hogy valahogyan védekezzek Lionel ellen, de egész egyszerűen az volt a helyzet, hogy minden egyes nyilvános tény az ő változatát támogatta. Amennyiben le tudnánk leplezni, hogy sötét mágiát használ, és árnyakat fogadott magába, úgy talán sikerrel járhatnánk, de ez egyben azt jelentené, hogy Darius, Tory és Orion is vele bukhat, amit nem kockáztathattam meg.

Nagyot sóhajtva haraptam bele a bagelbe. Darius szigorúan rám parancsolt, hogy naponta legalább háromszor kell ennem, miután augusztusban rájött, hogy gyógyító mágia segítségével hagytam ki étkezéseket. Az ételnek semmi íze sem volt mostanság, de azzal is tisztában voltam, hogy semmi értelme sanyargatnom magam. Erősnek kell lennem a nimfák elleni harchoz, és hogy szembeszállhassak az ellenségeimmel.

Visszanyertem azt a súlyt, amit Orion bebörtönzésekor veszítettem el, de miután az időm felét vagy a harcra való edzéssel, vagy harccal töltöttem, semmi felesleg sem maradt rajtam.

Lionel nimfaseregének megsemmisítése a lehető legjobb módja volt az engem emésztő feszültség levezetésének. Szinte már riasztó volt, hogy mennyire könnyedén mészároltam őket. Diego halála után rádöbbentem, hogy nem mindegyikük lélektelen szörnyeteg, de akikkel szembenéztünk, azok mind teljes egészében Lionel mellett álltak. Egyáltalán nem éreztem lelkiismeret-furdalást amiatt, hogy eleven elégettem őket a főnixtüzemmel, vagy figyeltem, ahogy az örökösök elpusztítják őket az általam készített fegyverekkel. A sárkány- és a főnixtűz kombinálása pedig igencsak látványos tűzijátékot eredményezett.

Egyre többet lehetett olvasni a nimfavadászokról. A TNYI nyomozott utánuk, azaz utánunk. Néhányan izgatottan suttogtak a világ megmentésén dolgozó önkéntes igazságosztókról, mások szerint a TNYI egy titkos egységéről volt szó, megint mások szerint meg egy rakás idiótáról, akik nemsokára a nimfák áldozataként végzik, és csupán annyit érnek el, hogy a nimfák még erősebbek lesznek a tőlük ellopott mágiának köszönhetően. Totálisan illegális volt az, amit műveltünk, de magasról tettem rá. Mindnyájan magasról tettünk rá. Egyedül az számított, hogy a lehető legtöbbel végezzünk, és ezzel csapást mérjünk Lionelre még azelőtt, mielőtt túl késő lenne. A TNYI messze nem tett eleget a nimfák ellen, és azt gyanítottuk, Lionel és Stella hamis információkkal vezeti félre őket. Névtelen tippeket is küldtünk a TNYI-nek, felhívva a figyelmet arra, hogy Stella házának közelében nimfákat észleltek, ám a házat mégsem érte támadás. Kibaszott Lionel.

Így aztán komolyan vettük a dolgunkat, és azonnal lecsaptunk a nimfákra, amint tudtunk. A nyár alatt szinte minden éjszakánkat az ellenük való csatákkal töltöttük, de nem hittem volna, hogy a Zodiákus Akadémián is ennyire egyszerű lenne a dolog. Tanulással, a mágiám fejlesztésével kell töltenem az időmet. Létfontosságú volt.

Tyler hirtelen megmerevedett, és agresszív, lószerű horkantás tört ki belőle. Meglepetten néztem rá.

– Jól vagy, Ty? – kérdeztem tőle, ő pedig hirtelen megfogta Sofia vállát, és közelebb rántotta magához.

– Hé! – csattant fel Sofia, akinek a hirtelen mozdulattól kiesett a kezéből a bagel, de Tyler nem rá nézett.

Követtem a tekintetét, és megpillantottam a Gömbbe belépő Xavier Acruxot, aki láthatóan nem találta a helyét. A közelében lévő székekről egy csapatnyi lány pattant fel, és autogramokért könyörögve lerohanták. Xavier tágra nyílt szemmel pillantott körbe, majd bólintott, és elkezdte aláfirkantgatni az orra alá dugott dolgokat.

– Három elemmel bír, hallottátok? – kérdezte a Geraldine mellé egy kávéval a kezében letelepedő Angelica.

– Igen, és az Ignis Házat választotta – felelte Sofia elvörösödve.

– A te házadban van? – meredt rá Tyler, mire Sofia csak vállat vont. Tyler újra dühösen horkantott.

– Ööö… Tyler, mi ez a horkantásosdi? – kérdeztem, mielőtt egy újabb falat bagelt raktam volna a számba.

Tyler nagy nehezen levette a tekintetét Xavierről, és ingerült pillantást vetett rám.

– Tegnap lepatáztam Brutust és Davrost. Korán értek a campusra, én meg jól seggbe rúgtam őket pegazusalakban. Szóval hivatalosan én vagyok a ménesünk vezércsődöre. – Büszkén felszegte a fejét, és még szorosabban magához húzta Sofiát.

– Ami azt jelenti, hogy mostantól az övé vagyok – magyarázta Sofia büszkén mosolyogva, ami arra utalt, hogy egyáltalán nem bánja, de aztán a tekintete Xavierre libbent, amitől azt gyanítottam, hogy ez nem a teljes sztori. – De Xavier Acrux igazi… igazi vezércsődör alapanyag.

– Kurvára ki fog hívni, biztos vagyok benne. Én pedig csak most váltam vezércsődörré. Alig egy napja vagyok az, és az Acrux poronty el fogja venni tőlem. – Nagyot rúgott a lábával az asztal alatt, én pedig ajkamba harapva visszafojtottam a nevetést. Sosem fogom megszokni a rendek fura dolgait.

Hátrapillantottam a vállam fölött, és a tekintetem összeakadt a rajongóklubjától megszabadult Xavierével. Intettem neki, ő pedig mosolyogva elindult felénk.

– A csillagokra, Sofiát nézi – sikkantotta Angelica.

– Csitt, Angelica, nem szabad beleavatkoznunk fenséges fajtájuk szokásaiba – suttogta Geraldine olyan hangosan, hogy mindenki hallotta, majd visszafojtott lélegzettel pillantott Xavierre, aztán Sofiára, végül pedig Tylerre.

Mindenki csak kukán ült, amikor Xavier az asztalunkhoz ért. Irtó ciki volt az egész, így bátorítóan rámosolyogtam.

– Gratulálok az elemeidhez, Xavier. Hogy tetszik az Akadémia?

– Elég menő eddig – felelte Sofiára, majd Tylerre pillantva, és a levegőben gyűlő feszültségtől kis híján csengeni kezdett a fülem. – Szia, Sofia – mosolygott szégyenlősen a lányra, majd Tyler felé biccentett. – Hé, haver, Xavier vagyok.

– Én meg Tyler – felelte Xaviert méregetve. – Gondolom, csatlakozni szeretnél egy méneshez.

– Aha, gondolom – felelte Xavier a fejét vakarva. – Oké, szóval… majd találkozunk még, ugye? – Egyenesen Sofiára nézett, és önkéntelenül elmosolyodtam, ahogy a lány arca céklavörössé vált.

– Igen, majd beszélünk – ígérte meg.

– Remek. – Xavier felém bólintott, majd csatlakozott az örökösök testvéreinek asztalához.

Max és Caleb a kanapéjukon ülve beszélgettek velük, és hirtelen feltűnt, hogy sehol sincsenek a vezérribancok, mint Mildred és Marguerite. Meglehetősen jó volt.

– Ismered őt, vagy mi? – kérdezte Tyler Sofiától a homlokát ráncolva, aki némabuborékot varázsolt kettejük köré, majd az arckifejezésük alapján feszült beszélgetésbe kezdtek.

Összenéztem Geraldine-nal, aki hangosan megköszörülte a torkát, majd legyintett egyet, és vízködöt varázsolt köréjük, hogy ne is láthassuk őket. Ügyes.

A tekintetem Diego egykori helyére vándorolt, amit most egy új FAR-os foglalt el. Fájdalom mart a mellkasomba, és magamban átkoztam a csillagokat a haláláért. Nem volt meg a sapkája, amire megkért, hogy vigyem magammal; szinte biztosan a Stella Orion házát körülvevő erdőben van valahol, de a területet őrző nimfák miatt lehetetlen bejutni oda. Bármilyen titkokat is rejtegetett, azok elvesztek számunkra, hacsak nem tudunk valahogyan hozzáférni.

Nehéz volt bármi másra koncentrálni a nyár folyamán Toryn és a börtönben rohadó Orionon kívül. Mintha a csillagok egy suhintással szétzúzták volna a sorsunkat, most pedig nevetve figyelnék az aláhulló szilánkokat. Csak annyit tehettünk, hogy összeszedjük a darabokat, és valahogy összeillesszük őket, ami néha megoldhatatlan feladatnak tűnt.

Gondolataim kalandozása szokás szerint a bennem élő kétségbeesés mélyére rántott, így újra kikényszerítettem magam belőle, és elűztem a fájdalmat. Ez a szarvihar egyetlen dologra biztosan megtanított: a könnyek senkin sem segítenek, és a megbánt dolgokon való rágódás éppannyira hasznos, mint tőből levágni a karom. Darius volt az egyetlen, aki teljesen megértett, és közösen sikerült megtalálnunk a kifelé vezető utat: a feladás szóba se jöhetett, a fájdalmainkon való rágódás pedig csak a vesztünket siettette. A csillagok egyetlen apró ajándéka a vele kialakult kötelék volt, amire sosem gondoltam volna. Bár a bizalom valami olyasmi volt, amit valószínűleg sosem érzek többé a testvéremet leszámítva, Darius Acrux meglepően közel volt ehhez. Ahogy néha a többi örökös is.

Geraldine hirtelen ledobta a szájához emelt bagelt, és tágra nyílt szemmel meredt a Gömb bejárata felé. Felugrott a helyéről, egy fuldokló páváéhoz hasonló hang tört ki belőle, és ahogy a homlokához emelte a kezét, egy újabb bagelt indított útjára, ami Justin arcán landolt.

– Hóban viharzó grépfrút, ez lehetetlen!

Hátrapördültem, tekintetem rátalált az épp belépő lányra. Összerándult a szívem, elállt a lélegzetem, a fülemet csengő hang töltötte ki. Az arca fakó volt, és minden végtelenül feketének tűnt rajta, de ő volt az. Tory itt volt.

Felugrottam a székemről, és a koponyámban dübörgő szívvel rohantam felé. Képtelen voltam gondolkodni és lélegezni, egyetlen racionális gondolat sem maradt bennem, ahogy összeütköztem vele, és ádáz ölelésben szorítottam magamhoz, miközben ő csak állt.

A szemem sarkából megpillantottam a mögötte közeledő Mildredet és Marguerite-et és még pár barátnőjüket. Elfintorodtam, és magammal rángattam Toryt.

Hátrahajoltam, hogy alaposabban szemügyre vehessem. A szememet könnyek csípték, és megpróbáltam valami épkézláb kérdést kinyögni, miközben még mindig azt a tényt emésztettem, hogy itt van velem.

A Gömb ajtaja kitárult mögötte, és Darius tűnt fel, aki egyből megtorpant Tory láttán. Tátott szájjal meredt ránk, majd hirtelen már itt is volt, kirántotta Toryt a kezemből, és megfordította, hogy a szemébe nézhessen.

– Visszatértél – suttogta rekedten.

– Hogyan sikerült kiszabadulnod? – préseltem ki magamból, és leráztam róla Darius egyik kezét, hogy újra közel férkőzhessek hozzá. Rádöbbentem, hogy a Gömb teljesen elnémult, és egy oldalra vetett pillantás tudatta velem, hogy Max, Caleb és Geraldine felénk siet, miközben az összes többi diák meredten figyel minket.

– Gyere, menjünk el valahova, ahol kevesebben vannak – rántotta meg Darius Tory karját, de ő kiszabadította magát a szorításából, és undorodó pillantással söpörte le magáról Darius érintésének nyomát.

– Köszi, de nem – felelte, majd ellépett mellőlünk, mi pedig egy pillanatig bénán bámultunk utána.

Utánarohantam, megfordítottam, és újra magamhoz rántottam, miközben ő egyszerűen tovább próbált sétálni.

– Tory, Darcy vagyok. Nézz rám! – sürgettem, kétségbeesés vájt a zsigereimbe.

Suttogás töltötte be a Gömböt, de nem érdekelt. A szívem kitörni készült a mellkasomból. Egyáltalán nem számítottam erre. Miért engedte vissza Lionel ide?

Tory hűvös pillantást vetett rám, az arckifejezése unottnak tűnt.

– Elnézést, ismerlek téged?

Marguerite-ből fejhangú vihogás tört elő, Mildred pedig kuncogni kezdett valahol mögöttem, amitől a fejembe szállt a vérem.

– Tory – mordultam fel, majd megráztam, megidéztem főnixlángjaimat, hogy belé hatoljanak, és kiégessék belőle az őt fogságban tartó árnyakat. – Ne mozdulj. – A lángok felé nyúltak, a bennem élő lángoló lény a Toryban élő főnixhez szólt, de nem kapott választ. Elszörnyedve nyögtem fel, amikor rájöttem, hogy ez mit jelent, és még erősebben szorítottam Toryt.

– Eressz el. – Tory elrántotta a kezét, de a szemében örvénylő sötétség csak még jobban megszilárdította eltökéltségemet.

Ki foglak szabadítani.

Újra felé nyúltam, de Tory úgy emelte fel a kezét, mintha harcolni akarna ellenem. Nem érdekelt. Ha kell, az egész világgal szembeszállok, hogy megmentsem őt.

– Darcy – tűnt fel mellettem Caleb, és magával húzott. – Ne itt.

Tory undorodó pillantást vetett ránk, majd megfordult, és Marguerite brancsának asztalához sétált. Mildred mellé ült, aki sötéten mosolyogva nézett rám. Xavier felállt, tekintete Dariusra vándorolt Toryról, és elszörnyedve meredt ránk.

– Nem – vicsorogtam, és Caleb még erősebben szorította a kezemet.

Darius Tory után csörtetett, de Max elé állt, és visszanyomta.

– Ne itt – sziszegte Caleb, és a szemébe néztem. A szívem épp ezer darabra hasadt, de érzelmeim viharán át is megértettem, hogy igaza van.

Bólintottam, kihúztam magam, és magamra parancsoltam, hogy ne reszkessek a dühtől testvérem állapota láttán.

Max Darius fülébe suttogott, amitől a tűz örökös végül nagyot mordulva megfordult, és mindketten a kijárat felé indultak.

Caleb lépett mellém, ahogy mi is elindultunk kifelé, Geraldine pedig még mindig könnyezve sietett utánunk.

– Ó, királynőm, mit tegyünk? – kérdezte zokogva.

Nem volt válaszom a kérdésére, de addig nem nyugszom, amíg nem találok.

– Nem tudom még, de ki fogjuk találni.

Geraldine némán bólintott, az arcán továbbra is könnyek csorogtak alá.

A Gömb előtt Sethbe botlottunk, aki az ég felé vonyítva fogadta a hírt Calebtől. Aztán szorosan egymás mellett átszeltük a campust a Királyodú felé tartva. Az örökösök tegnap éjjel megsokszorozták rejtekhelyük védelmét, hogy egyetlen diák vagy tanár se hatolhasson be a menedékre.

Megérkeztünk az építménybe vezető óriási fához, és fellépdeltünk a rejtett lépcsőn, miközben Geraldine azt morogta, hogy megsüti nyárson Lionel Acruxot, és odaveti a kóbor kutyáknak.

A szívem a rendem tüzétől lángolt. A Tory állapota miatt érzett aggodalom viaskodott bennem a jelenléte miatt érzett megkönnyebbüléssel. Egész nyáron abban reménykedtünk, hogy végre közel kerülhessünk hozzá, és most valódi esélyünk nyílhat rá.

A faház szívében lévő nagy társalgóba léptünk, és ahogy Dariusra néztem, saját fájdalmam pillantott vissza rám.

– Tehetünk valamit, hogy segítsünk rajta – jelentettem be, mire mindenki reménykedve fordult felém. Darius felém lépett, mintha én lennék a válasz az álmaira. – Elnyomják a rendjét. Nem érzem a főnixét – mondtam szilárdan, arra volt szükségem, hogy igazam legyen. Mert ha igen, akkor tudom a megoldást.

– Szent torta – nyögte Geraldine, Seth pedig újra felvonyított.

– Baszki, Lionel rendelnyomó injekciókat adhat neki. Egy ilyen több napig is hathat – mondta Max, a többiek pedig bólogatni kezdtek.

– De létezik ellenszer, ugye? – kérdeztem szorongva. Gabriel mesélt ilyesmiről, amikor az Aurora Akadémián töltött idejéről sztorizgatott.

– Igen – bólintott határozottan Darius. Remény gyúlt a szemében, és engem is eltöltött, fényt derítve a bennem élő sötét ürességre.

– Hm, és hogyan szerezhetnénk belőle? Nem olyasmiről van szó, amit csak úgy meg lehetne venni – tűnődött Seth.

– Pontosan tudom, hogy ki tud szerezni nekünk – feleltem magabiztosan.

– Ki? – nézett rám Darius a homlokát ráncolva.

Elmosolyodtam, végre úgy éreztem, hogy tényleg van lehetőségünk Tory megmentésére.

– A bátyám.


TORY

Negyedik fejezet

Korán ébredtem egy egyszerre ismerősnek és idegennek tűnő, puha ágyban. Sajgást éreztem a mellkasomban, és egy álom emléke kísértett, miközben az árnyak a bőröm alatt vonaglottak.

Küzdeni kezdtem ellenük, és megpróbáltam visszaemlékezni az álomra. Az esőben álltam egy sziklaszirten, és volt még velem valaki. Valaki, akitől a szívem sokkal hevesebben kezdett dobogni, mint mostani állandó, lassú üteme. Az ajkam egy érintés emlékétől bizsergett, amit nem tudtam hová tenni, valami sokkal édesebb íztől, mint amit megérdemeltem volna…

Az árnyak türelmetlenül megrándultak a bőröm alatt, és megvakartam a bal alkaromon lüktető Kos bélyeget.

Felültem, és levettem az Atlaszomat az éjjeliszekrényemről. Az ujjaim Lionel száma után kutattak, ahogy a vágy, hogy láthassam, egyre fokozódott, már-már elviselhetetlenné vált. Csak két éjszakát töltöttem nélküle, de alig voltam képes másra gondolni rajta kívül. Hogyan éljem túl az egész hetet anélkül, hogy láthatnám őt?

Megnyomtam a hívást, és a fülemhez emeltem az Atlaszt, ami elkezdett kicsengeni. Az izmaim minden egyes pillanattal egyre jobban görcsbe rándultak, ahogy elárasztott a Lionel iránti szükség. Visszafojtott lélegzettel vártam, hogy felvegye.

– Mi az, Roxanya? – mordult fel Lionel álmos hangon, mint akit épp most ébresztettek fel, és ahogy a tekintetem az épp felkelő napra siklott az ablakon túl, rádöbbentem, hogy így is történt.

– Hiányzol – leheltem. A szó mintha saját akaratából szakadt volna ki belőlem, és a zsigereim összerándultak egy pillanatra a hallatán, mielőtt a bennem élő árnyak ereje végigsöpört rajtam, és gyönyör áradt szét bennem a gerincem mentén.

– Ki az, apuci? – hallottam a háttérből Clara hangját, mire Lionel dühösen fújt egyet.

– A másik szerelmem – közölte kifejezéstelen hangon, majd bosszúsan felsóhajtott, amitől idegesen az ajkamba haraptam. – Meg kell tanulnod megbirkózni a sóvárgással, Roxanya. Nincs időm minden egyes alkalommal babusgatni téged, amikor sóvárogni kezdesz utánam.

– Én sóvárgok utánad, apuci – nyögte Clara. – Sóvárgok azért, hogy a kedvedre tehessek.

– Ahogy én is – mondtam kissé durcásan, hallva a hívás másik felén, ahogy Clara az ágyban mozgolódik.

– Remek. Akkor látogass meg ma este – felelte Lionel, azonnal kissé jobb kedvre derítve, még úgy is, hogy Clara rekedtes suttogása az idegeimre ment. – Van egy találkozóm, ahol magam mellett szeretnélek tudni. Aztán pedig beszélnünk kell a médiával.

– Persze – egyeztem bele azonnal.

– Ó, apuci, hadd nyalogassalak úgy, mint egy jégkrémet – könyörgött Clara, és a fogamat csikorgatva próbáltam kizárni a hangját.

– Gyere ide azonnal az órák után, elküldöm a részleteket – folytatta Lionel, amitől elszállt belőlem a zsigereimet görcsbe rántó feszültség egy része.

– Így lesz – fogadkoztam.

Clara hangosan felnyögött, én pedig dühös vicsorgással szakítottam meg a hívást. Áthajítottam az Atlaszt a szobán, ami a falnak csapódott, majd a padlón landolt, a testemből pedig árnyak serege áradt ki és ölelt körbe.

Dühkitörésemből kéjjel teli nyögés vált a bennem vonagló sötétségnek köszönhetően. Cirógatása megnyugtatta elmémet, lecsitította indulatomat. De egyben éhes is volt. Az árnyak gyönyört ajándékoztak nekem, amiért cserébe fájdalommal kellett táplálnom őket. És ahogy a sötétség borzongva rohant alá a gerincem mentén, kezem ökölbe szorult a vágytól, hogy megadjam nekik.

Hagytam, hogy körbefonjanak, míg már testem minden egyes porcikáját beborították, alig láttam tőlük, és közben gépies mozdulatokkal felhúztam a ruhásszekrényemben lévő egyenruhát. A kezem magától követte az emlékeimbe ivódott mozdulatokat: megfésültem hosszú, sötét hajamat, és kisminkeltem magam. Nemsokára készen álltam levadászni azt, amire az árnyak sóvárogtak.

Megtorpantam az ajtó előtt, és halkan felnyögtem az árnyak cirógatását érezve, majd erőt vettem magamon, és az uralmam alá vontam őket úgy, ahogy Clara tanította.

A tükörben figyeltem, ahogy kelletlenül visszahúzódnak, felszívódnak a testembe, míg jelenlétük egyetlen nyomát már csak az íriszemet körbevevő fekete gyűrűben véltem felfedezni.

A tekintetem egy pillanatig a körre irányult, miközben valami fontos dolog visszhangja motoszkált az emlékeim között. Megborzongtam: szinte éreztem a hó csókját a karomon, a könnyek ízét az ajkamon, az egyenesen a szívembe nyilalló fájdalmat. De aztán nagy levegőt vettem, elűztem a majdnem emléket, és a mellkasomban neszező árnyak elsimították érzelmeimet.

Mosoly árnyéka tűnt fel karmazsinvörösre rúzsozott számon. Kinyitottam az ajtót, majd kiléptem a folyosóra.

Az Ignis Ház a korai órának köszönhetően csendes volt, és csak tűsarkú cipőm kopogása visszhangzott, ahogy az üres társalgóba értem, majd a lefelé vezető lépcsőn át folytattam az utamat a kijárat felé.

Kitártam az ajtót, és kiléptem a hűvös kora reggeli levegőbe. Már majdnem magamhoz hívtam tűzmágiámat, hogy átmelegítsen, de az árnyak kinyújtóztak a bőröm alatt, és elterelték a figyelmemet a hidegről.

Léptem párat, de a hátam bizseregni kezdett: árnyak rejtőztek valahol a közelben. Kezemet ökölbe szorítottam, és kinyúltam saját sötét mágiámmal, hogy elejét vegyem a fenyegetésnek.

Nyögés hallatszott az árnyak forrása felől, de gazdájuk nem próbálkozott visszaszerezni az irányítást felettük, így lassan felé fordultam.

Hátrahőköltem, ahogy megpillantottam a szürke melegítőalsóban és fehér pólóban álló Dariust. Megfeszítette izmos, tetovált karját, és összeszűkült szemmel nézett rám.

– Roxy – mormolta, én pedig minden erőmmel próbáltam megőrizni közömbösségemet, miközben a nevem hallatán fájdalommal vegyes rettegés visszhangja söpört végig rajtam.

De ez nem a fájdalom homályos emléke volt, amit nem tudtam hová tenni. Mintha elektromosság csapott volna belém, elevenen felperzselve testem. Égett hús szaga és a levegőt betöltő üvöltésem hangja. Ő volt az oka, és már a gondolat, hogy a társaságában kell lennem, félelemmel töltött el. De nem mutathattam ki előtte, a királyom világossá tette ezt.

– Mit álldogálsz itt? – kérdeztem, közelebb kényszerítve magamat hozzá, bármennyire is az égett hús bűze és a menekülés vágya járt a fejemben. – Ugye nem gondoltad komolyan, hogy rajtam üthetsz?

– Rád vártam – felelte a homlokát ráncolva, mintha mi sem lenne természetesebb.

Valamelyest lazítottam az árnyai feletti irányításon, és megpróbáltam megérteni, hogy miért gondolhatta, hogy ilyen korán itt talál. Ám közben egy újabb vele kapcsolatos emlék támadt fel bennem: ahogy a víz alá kényszerített egy medencében, és életre keltette rémálmaimat. A bennem élő sötétség azt követelte, hogy fizessen meg érte.

– Miért? – préseltem ki magamból, miközben az árnyak sötét gondolatokat suttogtak a fülembe, arra ösztönözve, hogy álljak bosszút rajta azért, amit velem művelt, és az összes fájdalomért, amit okozott. Erősítettem szorításomon, és Dariusra küldtem őket.

Kegyetlen mosollyal figyeltem, ahogy az árnyak belévájják karmaikat, és a fájdalmából táplálkoznak. Elképesztően addiktív eufória ragadott magával.

Darius megfeszítette az állkapcsát, és éles rántást éreztem, ahogy újra az irányítása alá vonta az árnyait. Arra számítottam, hogy lecsap rám, és még többet szívtam magamba a sötétségemből, hogy elintézzem, de ehelyett egyszerűen a személyes terembe lépett, és megfogta az arcomat.

– Mert nem vagyok hajlandó elengedni, Roxy. Nem érdekel, hogy mit kell tennem, és mibe kerül, hogy visszaszerezzelek az árnyaktól, nem nyugszom addig, amíg újra magad nem leszel – fogadkozott rekedtes hangon.

Egy pillanatig meredten álltam, a tekintetem az arcát pásztázta, miközben az árnyak a testemben hullámzottak. Végül gúnyosan rámosolyogtam.

– Azt hiszed, lemondanék az árnyak feletti hatalmamról? – kérdeztem. – Érted?

– Nem értem. Magadért. A testvéredért. A…

A föld remegni kezdett a lábunk alatt, és lesöpörtem a kezét az arcomról. Aztán közelebb léptem hozzá, és felemeltem a fejemet.

– Szerintem abban a tévhitben szenvedsz, hogy én valamiféle megmentendő kislány vagyok, Darius Acrux – mondtam fojtott hangon, miközben árnyak villantak a szemem előtt, és ellepték a bőrömet. Már a neve kimondásától kínzó fájdalom mart a mellkasomba, de közel tartottam magamhoz az árnyakat, hogy leküzdjem az érzést. Nem hátrált meg, hiába léptem közvetlenül elé, de láttam, ahogy nagyot nyel, és tekintetem az ádámcsutkájára irányult, mielőtt újra sötét szemébe néztem. – De a királyomnak köszönhetően mindenem megvan, amire csak vágyom, és még annál is több. Hatalom, szeretet és szabadság. Mi másra is vágyhatnék?

– Semmiféle szeretet nincs benned – mordult fel, szeme hüllőszerű réssé alakult, ahogy kitekintett belőle a testében élő sárkány. – Nem szereted azt a szörnyeteget. Darcyt szereted. És… – Összeráncolta a homlokát, majd megrázta a fejét. – Én szeretlek. És egyszer a mindörökkét ígérted nekem. Szóval ha kell…

– Mindörökké? – kérdeztem, és egy emlékkép villant fel az elmémben, de már sehol se volt, mire szemügyre vehettem volna.

A szívem fékevesztett dobogásba kezdett szavai hallatán, és egy újabb emlék tolult fel bennem: égő, szenesedő húsom, kínnal teli üvöltésem. Epe gyűlt a számba, kínzón csengett a fülem.

Megrezzentem, ahogy hirtelen királyom hangja töltötte be az elmémet. Kit szeretsz?

– A királyomat szeretem – sziszegtem, majd hátraléptem, és dühösen meredtem az előttem álló férfira, aki követni próbált.

Az árnyak feltámadtak, hogy csitítsák a belém hasító villámlás fájdalmát, ami újra és újra megnyomorított. Az összes fájdalom, az összes szenvedés, minden az ő hibája volt. Minden alkalom, amikor megégetett a vihar ereje, széttépett és felperzselt, miatta történt. A királyom megszabadított a kíntól, és nem fogom hagyni, hogy Darius újra megmérgezzen a hazugságaival. Minél mélyebbre hullottam az árnyak közé, annál kevésbé emlékeztem a fájdalomra, és annál jobban sóvárogtam a sötétség után.

Darius közelebb lépett hozzám, mire ökölbe szorítottam a kezemet, és megrántottam a benne lévő árnyakat.

– Hagyj békén – figyelmeztettem, miközben izmai összerándultak az általam ráküldött kíntól.

– És mi van akkor, ha nem hagylak? – préselte ki magából.

– Békén fogsz hagyni – közöltem vele, majd még több árnnyal támadtam rá, ő pedig káromkodva próbált talpon maradni az őt elárasztó fájdalom közepette.

– Az örökkévalóságot ígértem neked, Roxy – morogta. – És meg fogom tartani az ígéretemet.

A tekintetem a szemében lévő fekete gyűrűkre irányult, amelyek épp olyanok voltak, mint az enyémek, és majdnem visszahúztam az árnyakat, de hirtelen villámként csapott a mellkasomba a fájdalom.

Dühösen felszisszentem, és akkora erővel hajítottam neki az árnyakat, hogy az Ignis Ház üvegfalának lökték. Aztán megfordultam, és otthagytam.

Teljes egészében áthatolhatatlan levegőpajzsot varázsoltam magam köré az ösvényen sétálva, és a testemet átjáró sajgást enyhítő, bőröm alatt kígyózó árnyakra fókuszáltam.

A Dariusnak okozott fájdalom kielégítette étvágyukat, de valamiért még így is nyugtalanított a találkozásunk.

A zsebembe nyúltam, és megragadtam az Atlaszomat, miközben azon gondolkoztam, hogy újra felhívjam-e királyomat, majd nagyot sóhajtva elengedtem. Úgyis látni fogom ma este, addig kibírom nélküle. Ám a sajgó szükség egész addig nőni fog.

Beléptem a Gömbbe, és leültem egy egyszemélyes asztalhoz a tűzhely mellett. Pótolni akartam a varázserőmet, miközben a feladatomra koncentrálok. Egyetlen ok miatt voltam ezen a helyen, és semmiképp sem akartam csalódást okozni a királyomnak, így aztán minden egyes pillanatomat a mágiám tanulmányozására és tökéletesítésére fogom fordítani a kívánságának megfelelően. Minél erősebb vagyok, annál jobban tudom óvni őt, és ez volt az egyetlen fontos dolog az életemben.

Előhúztam az Atlaszomat a zsebemből, és átfutottam a képernyőn megjelenő horoszkópot.

 

Jó reggelt, Ikrek!

A csillagok meséltek a napodról.

Bár úgy tűnhet, minden elveszett ezekben a sötét időkben, egyszerűen emlékezz rá, mi kedves a szívednek, és mindig megtalálod a magadhoz visszavezető utat. A szerencse azokra mosolyog, akik a saját útjukat követik, de vigyázz: csapdák várnak rád, ha engedsz a kísértésnek, és letérsz szíved vágyott útjáról.

Nos, ez legalább egyértelműnek tűnt. Követnem kell a szívemet, azaz királyom örömére tennem, és nem volt semmi az egész világon, ami letéríthetett volna utamról.

A Clara által készített képernyővédőre pillantottam, miközben az alkaromon lévő Kos jelre nyomtam az ujjamat, és felsóhajtottam. A képen Lionel állt büszkén kihúzva magát. Kigombolt inge alól kivillant izmos mellkasa, a kezében pedig egy napacél kardot tartott. Mögötte smaragdszínű sárkányalakja okádott tüzet, és a lángok fénye kiemelte aranyszínű haját. Magamba szívtam a képet, majd behunytam a szemem, ám valamiért lezárt szemhéjam mögött egy aranyszínű sárkány tűnt fel.

A homlokomat ráncolva próbáltam rájönni a zavar okára, de a békés pillanatomat megzavarta egy levegőpajzsomba csapódó ököl.

Kinyitottam a szememet, és Geraldine Grust pillantottam meg, aki úgy püfölte a pajzsomat az egyik kezével, mintha az valamiféle ajtó lenne, a másikban pedig egy bagellel alaposan megrakott tányért egyensúlyozott. Szélesen elmosolyodott pillantásom láttán, majd a bagelekre mutatott, aztán meg rám.

A gyomrom éhesen megkordult, emlékeztetve rá, hogy táplálékra van szükségem, és eloszlattam a pajzsomat.

– Ó, hála a csillagoknak, már azt hittem, hogy szunyókálsz, mint egy novemberi rozmár, és lemaradsz a sütőből frissen kikerült vajpuha bageleimről! – áradozott Grus, miközben én némán tanulmányoztam. – Hogy szolgál az egészséged ezen a szép napon, Tory úrnőm? Hosszú és gyászos nyarat kellett átvészelnünk boldog arcod és örömteli jelenléted nélkül, majd’ belepusztultam. Nagyon remélem, nem kellett túl sok mindent elszenvedned attól a gyalázatos gyíktól, miközben kutattunk utánad. Esküszöm, szemhunyásnyit sem aludtam azóta, mióta elragadott a hitvány hüllő, és minden egyes pillanatban a csillagoknak rimánkodtam, hogy szabadítsanak ki. Egész éjjel a fejemet törtem, azon töprengve, mi téríthetne észhez, és hogy talán egy reggeli vajpuha bagel a segítségedre lehet.

Tirádája végeztével az asztalomra rakta a bagelekkel megpakolt tányért, letörölte könnyeit az arcáról, és reménykedve pislogott rám, mint aki csak most döbbent rá, hogy én még egy szót sem szóltam.

– Oké, most pedig húzz a picsába – szólaltam meg végül, miután rájöttem, hogy különben itt fogja rontani a levegőt.

– Ha, ha… ha azt szeretnéd… – nyökögte, és úgy meredt rám, mintha nem fogalmaztam volna egyértelműen. Újra könnyek kezdtek záporozni a szeméből, és úgy szorította a kezét a mellkasára, mintha épp agyonszúrtam volna.

Felsóhajtottam, majd legyintettem egyet, és hátralöktem levegőmágiámmal.

– Úrnőm! – nyögte elszörnyedve, miközben én újra az Atlaszomra fordítottam a figyelmemet.

A királyom azért küldött erre az akadémiára, hogy tanuljak, szóval így fogok tenni. Én leszek a legerősebb őrző, akit csak kívánhat magának, és talán engem választ majd a kedvencének Clara helyett.

Geraldine továbbra is hisztérikus hangokat adott ki magából, és azon kezdtem gondolkodni, hogy erősebb mágiával szabadulok meg tőle, de hirtelen egy nyers hang szakította félbe hebegését. Felnéztem, és Dariust pillantottam meg mellette, akinek izzadság borította a bőrét, mintha futott volna. Némán tanulmányoztam, és valami halvány emlékkép motoszkált bennem, mintha reggeli rutinjának lenne bármi jelentősége számomra.

– Ez nem alkalmas időpont, Geraldine – mondta ellentmondást nem tűrő hangon, én pedig félrehajtott fejjel néztem rá, azt várva, hogy mit akarhat.

Sötét pillantással nézett vissza rám, és egy pillanatig mintha éreztem volna fájdalma ízét, ahogy a mindig éhes árnyak feltámadtak bennem.

Egy bögre kávét tett elém, én pedig úgy bámultam rá, mintha egy robbanásra váró bomba lenne. A bögre azonban semmit sem csinált.

– Tudom, hogy még mindig ott vagy valahol, Roxy – szólalt meg halkan, mire felállt a szőr a hátamon. – És előbb vagy utóbb, de kitalálom, hogyan mentselek meg.

A válaszomra se várva elfordult, megragadta a továbbra is hevesen zokogó Geraldine karját, és elvezette az asztalomtól.

Halvány késztetés fogott el, hogy kövessem őket, de aztán az árnyak elsimították nyugtalanságomat, és hátradőltem a székemen.

Ám ahogy a Darius által hagyott kávéba kortyoltam, furcsa, lelkesítő érzés árasztott el, és hosszú hónapok óta először az árnyak sem voltak képesek elcsitítani az elmémben suttogó hangokat. Azt azonban továbbra sem értettem, mit próbálnak mondani.


DARIUS

Ötödik fejezet

Sárkánytüzet okádva szeltem át az eget, szárnyam őrülten csapkodta a levegőt, miközben megpróbáltam kiadni magamból a folyamatosan bennem munkáló düh egy részét.

Apám engem és a többi örököst is a Lelkek Palotájába hívatott, ahogy a tanácsosokat is, de képtelen voltam eldönteni, hogy arról van-e szó, amitől mindannyian rettegtünk, vagy csak valami újabb hatalmi játszmájáról.

Beszéltem Darcyval, miután megkaptam a meghívót, de lövése se volt róla, hogy mindannyian fel fogunk bukkanni a lakhelyéül szolgáló palotában. Nem igazán volt szokatlan apától, hogy önhatalmúlag meghívja magát valahova, és aztán azt műveli, amihez csak kedve van, de a választott helyszín így is szorongással töltött el.

Darcy elment megbeszélni a dolgot Gabriellel, én pedig a felhők között körözve próbáltam nyugalmat erőltetni magamra, hogy képes legyek eltölteni egy egész estét apám társaságában. Utáltam úgy tenni, mintha teljesen meghunyászkodtam volna a Roxyval művelt dolgai miatt, és amiért hagyta a börtönben rohadni Lance-t.

Bömbölésemtől az összes környékbeli épület ablaka megrezzent, majd az Ignis Ház felé vettem az irányt. A nyitott ablak irányába süvítettem, majd a legutolsó pillanatban behúztam a szárnyamat, és felvettem a tündéralakomat. Néhány lépést még szaladtam a szőnyegen, tompítva lendületemen, majd a ruhásszekrényem felé csörtettem, hogy felöltözzek a találkozóra.

Bármi is lesz a téma, a hivatalos találkozó azt jelentette, hogy öltönybe kell vágnom magam, és a lehető legjobban festenem, különben Lionel azonnal ellátná a bajomat, ahogy kettesben maradnánk.

A nyár során többször is az irodájába hívott, és rám parancsolt, hogy viseljem el a verését, különben Roxy élete bánja, én pedig jó kölyökkutyaként engedelmeskedtem, mert tudtam, hogy a gonosz fattyú bármire képes. Nem mintha biztos lehettem volna benne, hogy nem bántja Roxyt ettől függetlenül. De a születésnapomat leszámítva egyszer sem láttam őt a nyár alatt. Bár tudtam, hogy apám valahol a házban tartja, hiába kutattam át minden egyes kibaszott téglát, használtam fel minden egyes általam ismert varázslatot, semmire sem leltem. Roxy jelenlétének egyetlen nyoma az volt, amikor éjjelente felriadtam, abban a hitben, hogy őt hallom kiabálni, a segítségemért könyörögni. Ám amint magamhoz tértem, csak a csend fogadott.

Fogalmam sem volt róla, hogy a képzeletem űz-e kegyetlen játékot velem, vagy a csillagok nyújtottak pillanatnyi betekintést a vele történtekbe, de az a szörnyű érzés fogott el, hogy az utóbbiról lehetett szó.

A Gabriel Látását megvakító kicseszett árnyaknak köszönhetően ő sem tudott Roxy nyomára bukkanni, és egyre kockázatosabb megoldásokat kezdtem el mérlegelni, hogy végre megtaláljuk őt.

Szénfekete öltönyt és fekete inget húztam magamra. Egy pillanatra megtorpantam, miközben felhúztam a zakót, és rájöttem, hogy szorít vállban. Alig pár hónapja szabták rám ezt a szart, és máris kinőttem belőle.

A tükörbe pillantva szemügyre vettem a bicepszemen feszülő ruhaujjat, és a cipőm felett kivillanó bokámat, majd káromkodva lerángattam magamról az öltönyt. Nem mintha okom lett volna a panaszkodásra. Amikor legutóbb figyelmet fordítottam rá, egyforma magas voltam a magát apámnak nevező szardarabbal, de miután, ha csak lehetett, rá se néztem, eddig fel sem tűnt, hogy újra növésnek indultam. A többi örökössel folytatott folyamatos edzéseknek és a Darcy által készített fejsze forgatásának köszönhetően egyáltalán nem volt meglepő, hogy egyre izmosabb lettem, de ha tovább növök a tündéralakomban, akkor még nagyobbá válok sárkányként. Abban reménykedtem, hogy én leszek Szolária legnagyobb sárkánya, már csak azért is, hogy láthassam apám szétrobbanó fejét, amikor rájön, hogy a saját fia vette el tőle ezt a megtiszteltetést.

Kopogás zavart meg, miközben egy másik öltönyt húztam fel, és kiszóltam Xaviernek, hogy jöjjön be, miután tudtam, hogy őt is a palotába hívták.

Az ajtó kitárult, és elállt a lélegzetem, ahogy a tükörbe pillantottam.

– Roxy – pördültem felé sebesen, a nyakkendő kiesett a kezemből.

Fekete estélyit viselt, ami kiemelte a szemében lévő fekete gyűrűket, és szenvtelenül méregetett engem a küszöbön állva. Elképesztően gyönyörű volt, mint mindig, de ebben a manökenbaba változatban alig volt valami abból a lányból, akibe beleszerettem. Semmi indulat a szemében, semmi csípős megjegyzés a nyelvén, még a testtartása is kicseszettül merev volt, teljesen természetellenes. Mintha egy saját magáról készített festmény lett volna, tökéletes minden egyes vonása, de semmi élet sem volt benne, semmi, ami arra utalna, hogy több egy gyönyörű dekorációnál. Arra vágytam, bárcsak nekiállni szívatni az aranyágyam és a kibaszott jacuzzim miatt. A fenébe, még utálhatna is miatta, az is jobb lenne, mint ez a… lény, ami a helyén áll.

– Apád azt mondta, veled együtt kell érkeznem – közölte egyszerűen, úgy tekintve körül a szobámon, mintha sosem látta volna.

– Te is jössz? – kérdeztem tétovázva, bár kétségbeesett vágy töltött el, hogy vele lehessek.

A lényét kitöltő üresség megnyomorított, de amíg nem áll készen a rendelnyomó ellenszere, fogalmam sem volt, hogy mit tehettem volna. Óvatosan kellett felkutatnunk, ráadásul az elkészítése túl hosszú időt vett igénybe, így Gabriel azon dolgozott, hogy kétes alesztriai kapcsolataitól szerezzen be egy adagot. Magasról tettem rá, hogy kitől kapjuk meg a cuccot, csak az számított, hogy visszaszerezzem Roxyt, különben bele fogok halni.

– A királyom így kívánja – felelte, a szeme felcsillant, ahogy kimondta a királyom szót, én pedig a fogamat csikorgattam tehetetlen dühömben.

– Emlékszel rá, amikor idejöttél az akadémiára? – kérdeztem felé lépve, de megtorpantam, amikor megrezzent közeledtemtől.

Csak egy apró mozdulat volt, és alig egy pillanattal később dacosan emelte fel az állát, de így is kiszúrtam, és jeges érzés öntött el. Mi a fenéért fél tőlem?

– Nem igazán – felelte hűvösen, és távoli mennydörgés emlékeztetett rá, hogy nem lenne szabad egyedül lennünk.

Kibaszott csillagok. Majdnem annyira gyűlöltem őket, mint az engem nemző tündért.

– Miért rezzentél meg, amikor közelebb lépem hozzád? – kérdeztem tőle, ő pedig úgy ráncolta a homlokát, mint aki nem is volt tudatában ennek. Vagy igen, csak nem szerette volna, hogy meglássam.

– Mert bántasz engem – felelte végül a szemembe nézve. – Mindig bántottál, mindig bántani fogsz.

A francba.

Miért vágtak belém ezek a szavak mélyebben, mint bármiféle penge? Talán azért, mert tudtam, hogy igazság van bennük. Talán azért, mert mindennél jobban féltem ettől, és gyűlöltem ezt. Jobban bántam a vele művelt dolgokat, mint azt szavakba önthettem volna, de képtelen voltam tagadni, hogy még mindig bántom őt. Apámnak a kezem által kellett volna pusztulnia azon az éjjelen, amikor elragadta őt. Annyira kicseszettül közel voltam hozzá, hogy megmentsem Roxyt és mindenki mást tőle, de kudarcot vallottam. És minden, ami azóta történt, az én hibám.

– Sajnálom, Roxy – leheltem, de mintha meg se hallotta volna a szavaimat, hátranézett a válla felett a közeledő lépések hallatán. Mindent megadtam volna azért, hogy nekem essen, amiért rosszul használtam a nevét, hogy gyíkfattyúnak, arrogáns pöcsnek hívjon, vagy máshogy sértegessen. Mindent elfogadnék tőle, csak reagáljon valamit.

– Helló… ó, zavarok? – csendült fel Xavier hangja Roxy mögül, ami pont jókor jött, mert a mennydörgés egyre hangosabbá vált, és tudtam, hogy nem lehetünk egyedül tovább.

– Nem – felelte Roxy közönyösen, mintha semmi oka se lett volna arra, hogy folytassa beszélgetésünket.

Próbáltam nem magamra venni a dolgot, de így is borzasztóan fájt.

Xavier kérdő pillantást vetett rám, én pedig megráztam a fejem. Semmit sem tehetünk most, miközben apánk ránk vár, de valamit tennem kell majd.

Hármasban hagytuk el az Ignis Házat, és az Akadémia kapuja felé indultunk, miközben Xavier kérdésekkel bombázta Roxyt, hogy kicsalogassa a páncéljából. Roxy azonban csak egyszavas válaszokra méltatta, vagy egyszerűen nem is reagált.

Megpróbáltam Roxy mellett haladni, de elhúzódott tőlem, amikor közelebb léptem hozzá, majd egy szilárd levegőpajzsnak ütköztem, amikor újra próbálkoztam. Még csak rám sem nézett, én pedig megpróbáltam elfojtani magamban az elutasítása nyomán támadó fájdalmat, de borzasztóan elcseszett volt ez az egész. Csak remélni tudtam, hogy Darcynak igaza van, és a főnix a megoldás kulcsa, mert ha nem találunk gyorsan megoldást, be fogok dilizni.

Végre a kapuhoz értünk, ahol találkoztunk a többi örökössel, majd csillagporral a Lelkek Palotájának kapuja előtt elterülő óriási udvarra utaztunk, ahol apánk már várt ránk.

Sokatmondó pillantást váltottam a barátaimmal, de aztán közönyös arckifejezést erőltettem magamra, és végigtekintettem az összegyűlt tömegen, akik mind apám bejelentésére vártak.

Roxy azonnal ellépett mellőlünk, ahogy megérkeztünk. Az arcát hirtelen élet töltötte meg, és egyenesen apámhoz lépett, aki anya, Stella, Vard és Clara társaságában állt a palota kapuja előtt.

– Csak nyugodtan, emlékezz a tervünkre – mormolta Max, majd a vállamra tette a kezét, és szirénhatalmával nyugalmat küldött felém, miközben a lány, akinek a páromnak kellett volna lennie, mindenki előtt átölelte apámat.

Apám pillantása rám irányult Roxy válla felett. Kegyetlen mosolyt villantott rám, mintha érezné, ahogy a kibaszott szívem apró szilánkokra robban, majd viszonozta Roxy ölelését.

Óriási szerencséjére elengedte, mielőtt teljesen begőzöltem volna, és rávetem magam. Jobban kívántam apám halálát, mint bármi mást egész életemben, és a rám vetett pillantása alapján ő is tisztában volt ezzel. De ennek semmi jelentősége sem volt, mert az egyetlen nőt vetette közénk, akit valaha is szerettem, és a Roxy iránt érzett szerelmem még az apám iránt érzett gyűlöletemnél is erősebb volt. Minden másnál erősebb pajzs volt ellenem, és a Roxy feletti uralma teljesen tehetetlenné tett.

Csend borult az udvarra, ahogy apám ellépett Roxytól, és a tér közepére állva szembenézett a tömeggel.

– Minden bizonnyal mindannyian azon tűnődtök, hogy miért hívattalak ide titeket ennyire sietve – szólalt meg, mire a pár lépéssel mögötte álló többi tanácsos úgy nézett össze, mint akiknek szintén lövésük sincs az egészről.

Anyámra pillantottam, de láthatóan ő sem tudott semmit, így újra apámat figyeltem, hogy lássam, mi a francot akar.

– Tegnap éjjel a csillagok suttogására riadtam – kiáltotta apám a némán várakozó tömeg felé. – Magukhoz hívtak az ágyamból, és a birtokom szélén álló tóhoz vezettek, ahol egy látomást pillantottam meg a vízen tükröződve.

A homlokomat ráncolva próbáltam rájönni, hogy mi a francról beszél, de az összegyűlt tömeg itta minden szavát, és nem volt más választásom, mint megvárni, hogy hova lyukad ki. Abban mondjuk igencsak kételkedtem, hogy bármilyen elcseszett látomásban lett volna része. Semmi nyoma sem volt a Látásnak a vérvonalunkban, és tudtommal eddig egyetlen látomást sem kapott.

Vardra, apám új, hátborzongató látnokára pillantottam, azon tűnődve, hogy lehet-e bármi köze ehhez az állítólagos látomáshoz, de ő csak némán állt, össze nem illő szempárjával szemlélte a műsort, és vérvörös szeme mintha lüktetett volna.

– Pusztulást, romlást, halált és az általunk ismert világ végét láttam. Láttam, ahogy elveszítjük a nimfák ellen vívott háborúnkat.

A közönség felől rémült kiáltások hallatszottak, a tanácsosok pedig döbbent pillantásokat váltottak, ami megerősítette, hogy hozzánk hasonlóan ők sem tudtak semmit. Egyelőre azonban jobban érdekelte őket apám mondanivalója, mint hogy félbeszakítsák a szónoklatát.

– Aztán a csillagok alkut ajánlottak nekem. Egy alkut, amelyet kötelességemnek éreztem elfogadni, mivel maga az eget uraló hatalom kínálta fel. Azok az igaz, isteni lények, akik nekünk adták ezt a világot. Egy ajándékot adtak nekem és a csillagok leghűbb szolgáinak: az ötödik elemet.

A tömegből izgatott és gyanakvó suttogás hallatszott, de apám készen állt erre, és újra felemelte a hangját.

– A királyságunk érdekében ajánlották fel nekem ezt az ajándékot és a vele járó hatalmat. De azt is közölték velem, hogy királyságunk nem valódi királyság, mivel nem egyetlen uralkodó irányítja, ahogy annak lennie kellene.

Felemelte a kezét, és epe gyűlt a számba, ahogy megéreztem az árnyak gyülekező sötét erejét körülötte, még azelőtt, hogy mindenki számára láthatóvá váltak volna. Apám lassan a magasba emelte a kezét, és árnyak kúsztak alá a karján, beborították az ujjait, és a tenyerébe gyűltek.

Vadul vágtázó szívvel bámultam a többi örökösre, ahogy elszörnyedve rádöbbentem: ez az a pillanat, amikor apám megragadja a hatalmat. Magának fogja követelni a trónt. Ami azt jelenti, hogy kihívja a barátaim szüleit. És ha bizonyítja erejét az itt összegyűltek és a rászegeződő kamerák előtt, akkor senki sem tagadhatja, hogy ő Szolária legnagyobb hatalmú tündére. Magának fogja követelni az első helyet, és semmit sem tehetünk ellene. A tündérek megküzdenek az őket megillető helyért, és ha tényleg ő a legnagyobb erejű tündér, akkor egyértelmű, hogy mi az őt megillető hely.

De a formális kihívás helyett apám csak még feljebb emelte a kezét, az árnyak egyre sűrűbben vették körül. A tömegből sikoltozás hallatszott, és a gyengébb tündérek némelyike menekülőre fogta, mintha az életüket féltenék. Igazuk volt. Semmi jó sem származhat az árnyak sötétségéből. Semmi sem él bennük a fájdalmon, nyomoron és a soha ki nem elégíthető éhségen túl.

Előreléptem azzal a szándékkal, hogy kihívást intézzek ellene, és anélkül szállhassak szembe vele, hogy közénk vethetné Roxyt. Hogy tegyek valamit ez ellen a borzalom ellen.

Ám hirtelen földbe gyökerezett a lábam, a bennem lévő árnyak görcsbe rántották a testemet és a nyelvemet. A tekintetem a tér másik végén álló Clarára irányult, akinek testét árnyak ölelték körbe, és természetellenes szél lobogtatta szoknyáját. Gúnyos mosolyt vetett rám feketére festett szájával. Úgy nézett ki, mint egy régi meséből kilépett boszorkány, mintha semmi köze se lett volna a tündérhez, akit a fivéremként szerettem.

